title: Jambi

text: Jambinen septenaari ("ja")


title: Jambi

text: Jambinen katalektinen tetrametri


title: Jambi

text: Jambinen oktonaari ("ja")


title: Maaskola (täsmennyssivu)

text: Maaskola tarkoittaa seuraavia:


title: MM-rallikausi 1992

text: MM-rallikausi 1992 oli järjestyksessään rallin maailmanmestaruussarjan 20. kausi. Kaudella ajettiin 14 osakilpailua ja se sisälti samat kilpailut kuin edellisenä vuonna.


title: MM-rallikausi 1992

text: Kärkikolmikko oli sama kuin vuonna 1991, mutta nyt espanjalainen Carlos Sainz voitti toisen maailmanmestaruutensa ennen toiseksi tullutta Juha Kankkusta. Didier Auriol oli jälleen kolmas. Valmistajien mestaruuden voitti Martini Racing, joka varmisti mestaruuden jo Suomen rallissa, Auriolin voitettua ja Kankkusen oltua toinen. Toyota Team Europe sijoittui toiseksi ja Ford Motor Company kolmanneksi. Kaudelle 1992 mm. Bastos BMW, Volkswagen Motorsport ja Mazda luopuivat tehdastalleistaan. Myös Lancia lopetti virallisen tehdastallinsa, mutta jatkoi hieman pienemmällä panostuksella ajattamista Jolly Clubin nimissä. Nissan luovutti pelin kesken kauden koska Sunny GTI-R oli osoittautunut kilpailukyvyttömäksi. Mitsubishi Ralliartilla oli rajoitettu ohjelma ja voimavaroja ohjattiin uuden auton kehittelyyn. Toyota esitteli uuden autonsa, joka nyt kantoi nimeä Toyota Celica Turbo 4WD. Kaudesta tuli Toyotalle tuskien taival autossa ilmenneiden vikojen vuoksi. Huolimatta vähentyneestä panostuksesta, Lancia esitteli Deltasta neljännen ja samalla viimeisen kehitysversion, joka virallisesti tunnettiin nimellä Lancia Delta HF Integrale, epävirallisesti nimellä Super Delta.


title: MM-rallikausi 1992

text: Teknisten sääntöjen puolella FIA kutisti turbon kuristimia entisestään. Aiemmin 40mm:n suuruiseksi määrätty kuristin oli nyt N-ryhmän autoille 36 millimetriä ja A-ryhmän autoille 38 millimetriä.


title: Erkki Kaski

text: Erkki Kaski (15. syyskuuta 1929 Alavus – 20. helmikuuta 2015 Helsinki) oli ekonomi ja Lasten Päivän Säätiön toimitusjohtaja 15. huhtikuuta 1987 alkaen vuoden 1990 loppuun. Hän työskenteli Linnanmäen huvipuistossa vuodesta 1962 ja oli Bo Ekelundin työpari 25 vuotta, kunnes hänestä itsestään tuli toimitusjohtaja Ekelundin jälkeen 1987.


title: Jonas Dobler

text: Jonas Dobler (s. 4. toukokuuta 1991 Traunstein) on saksalainen maastohiihtäjä. Hän edustaa SC Traunsteiniä.


title: Jonas Dobler

text: Dobler debytoi maastohiihdon maailmancupissa Roglan 15 kilometrin perinteisen hiihtotavan kilpailussa sijoittuen sijalle 49. Ensimmäistä kertaa Dobler sijoittui 30 parhaan joukkoon joulukuussa 2013 Tour de Skin osakilpailussa Oberhofissa ollen vapaan sprintin 14:s. Tuo on myös Doblerin tähänastisen uran paras sijoitus maailmancupin osakilpailussa.


title: Jonas Dobler

text: Dobler kilpaili vuoden 2015 MM-kilpailuissa Falunissa ollen parhaimmillaan yhdistelmäkilpailun 27:s ja viestin seitsemäs.


title: Tetracarpaeaceae

text: Tetracarpaeaceae on tasmanialainen kasviheimo koppisiemenisten Saxifragales-lahkossa, johon rikkokasvit kuuluvat sukulaisineen. Heimossa on vain yksi laji: "Tetracarpaea tasmannica".


title: Tetracarpaeaceae

text: Kasvi on ainavihanta ja kaljuversoinen pensas. Lehdet sijaitsevat kierteisesti ja ovat lyhytruotisia, vahvahampaisia ja nahkeita. Terttumainen kukinto sijaitsee verson latvassa ja siinä on 4-lukuisia kukkia. Kukkapohjus on kovera, ja terälehdet ovat lusikkamaisia. Heteitä on 4-8; emit ovat erillisiä, ja niitä on neljä, harvemmin viisi; ne sijaitsevat terävastaisesti ja ovat huomiota herättävän valkoisia ja lyhytvartaloisia. Kussakin emissä on paljon siemenaiheita. Emeistä kehittyy tuppiloita, ja vähäpätöisissä siemenissä on pienet alkiot.


title: Tetracarpaeaceae

text: Laji kasvaa Tasmanian vuorilla subalpiinisessa vyöhykkeessä.


title: Tetracarpaeaceae

text: "Tetracarpaea tasmannica" on aiemmin ollut tapana yhdistää herukkakasvien heimoon (Grossulariaceae) puuvartisena rikkokasvien sukulaisena. Sen on kuitenkin todettu kuuluvan samaan evoluutiopuun haaraan heimon Penthoraceae ja ärviäkasvien (Haloragaceae) kanssa.


title: Asetamipridi

text: Asetamipridi (CHClN) on neonikotinoideihin kuuluva orgaaninen yhdiste. Yhdistettä käytetään maataloudessa hyönteismyrkkynä.


title: Asetamipridi

text: Huoneenlämpötilassa asetamipridi on valkoista kiteistä ainetta. Se liukenee melko hyvin veteen ja lisäksi eräisiin orgaanisiin liuottimiin kuten etanoliin ja dikloorimetaaniin. Muiden neonikotinoidien tavoin asetamipridi on myrkyllistä hyönteisille, koska se sitoutuu nikotinergisiin asetyylikoliinireseptoreihin. Yhdiste on vaikutukseltaan laajakirjoinen ja tehoaa muun muassa perhosiin, kirvoihin, ripsiäisiin, kovakuoriaisiin ja termiitteihin.


title: Asetamipridi

text: Asetamipridin valmistamiseen käytetään pääasiassa kahta menetelmää. Molemmissa tärkeä välituote on metyyli-N-syanoasetimidaatti, jota valmistetaan asetonitriilin ja syanamidin välisellä reaktiolla. metyyli-N-syanoasetimidaatista voidaan valmistaa asetamipridia reaktiolla N-(6-kloori-pyridin-3-yylimetyyli)amiinin kanssa ja muodostuva tuote metyloidaan dimetyylisulfaatin avulla tai suoraan metyyli-N-syanoasetamidaatista ja N-(6-kloori-pyridin-3-yylimetyyli)-N-metyyliamiinista.


title: Asetamipridi

text: Asetamipridiä käytetään hyönteismyrkkynä maataloudessa viljeltäessä hedelmiä, vihanneksia ja koristekasveja. Yhdiste vaikuttaa sekä suihkutettuna kasvien lehdille että maaperässä.


title: Luettelo Etiopian vesistöistä

text: Tämä on luettelo Etiopian päävesistöistä, joita on yhteensä 12. Viiden vesistön vedet päätyvät mereen ja neljän laskukohteena on järvet tai suoalueet. Kolmessa vesistössä vettä on vain sadekaudella ja vedet kuivuvat ennen päätymistään mihinkään mereen tai pysyvään järveen.


title: Jevhen Hutsol

text: Jevhen Hutsol (; s. 13. toukokuuta 1990) on ukrainalainen pikajuoksija. Hän kilpailee pääosin 400 metrillä, jossa hänen ennätyksensä on vuonna 2014 Kirovohradissa juostu 46.47. Hutsol edustaa Sumska-seuraa.


title: Jevhen Hutsol

text: Hutsol on osallistunut yksiin MM-kilpailuihin, vuonna 2013 Moskovassa, jossa hän kilpaili vain pitkässä viestissä. EM-kilpailuissa Hutsol on kilpaillut kahdesti, vuosina 2012 ja 2014. Vuonna 2015 Hutsol selviytyi finaaliin 400 metrillä sisäratojen EM-kilpailuissa ollen sen kuudes.


title: Gabún alue

text: Gabún alue () on Guinea-Bissaun itäisin hallintoalue. Vuoden 2009 väestönlaskennan mukaan siellä oli 215 530 asukasta.


title: Gabún alue

text: Alue rajoittuu pohjoisessa Senegaliin, idässä ja etelässä Guineaan ja lännessä Tombalin ja Bafatán alueisiin. Sen pinta-ala on 9 150 neliökilometriä. Gabú on pinta-alaltaan maan suurin alue.


title: Gabún alue

text: Alueen pääkaupunki on Gabú. Se jakautuu hallinnollisesti viiteen osa-alueeseen eli sektoriin, jotka ovat Boé, Gabú, Pitche, Pirada ja Sonaco. Suurimmat etniset ryhmät ovat fulbet (79,6 %) ja mandinkat (14,2 %).


title: Wojciech Theiner

text: Wojciech Theiner (s. 25. kesäkuuta 1986 Ruda Śląska) on puolalainen korkeushyppääjä. Hän edustaa AZS-AWF Katowiceä. Theinerin ennätys on heinäkuussa 2014 Katowicessä hypätty 232. Hän on 187 senttimetriä pitkä ja painaa 74 kilogrammaa.


title: Wojciech Theiner

text: Theiner saavutti hopeaa vuoden 2011 kesäuniversiadeista Shenzhenistä tuloksella 226. Hän on osallistunut kaksiin EM-kilpailuihin, vuosina 2010 ja 2014, ollen parhaimmillaan finaalin kymmenes vuonna 2014 Zürichissä. Theiner on saavuttanut Timanttiliigassa yhden osakilpailuvoiton, vuonna 2014 Glasgow'ssa tuloksella 228.


title: Penthoraceae

text: Penthoraceae on pieni kasviheimo koppisiemenisten Saxifragales-lahkossa. Siinä on vain yksi suku: "Penthorum".


title: Penthoraceae

text: Kasvit ovat juurakollisia ja melko möyheitä ruohoja, joissa on flavonoideja. Lehdet sijoittuvat varteen kierteisesti ja ovat hammaslaitaisia. Viuhkomainen ja vähähaarainen kukinto sijaitsee verson latvassa. Kukat ovat 5-7-lukuisia, ja niiden pohjus on maljamainen, ns. hypanthium. Verholehdet ovat keskenään erikokoisia. Teriö tavallisesti puuttuu, joskus terälehtiä voi olla jopa seitsemän. Heteitä on kaksi kertaa enemmän kuin verholehtiä. Puoleksi kehänalainen sikiäin koostuu 5-8 yhteen kasvaneesta emilehdestä, joiden kärkiosat ovat erillisiä. Istukat ovat turvonneita, ja vartalot kiinnittyvät emilehtien laidan tuntumaan. Luotit ovat pallomaisia. Kussakin emilehdessä on monta pitkävartista siemenaihetta. Hedelmävaiheessa emilehtien erilliset osat ovat kansiluomaisia.


title: Penthoraceae

text: "Penthorum" kasvaa kahdella alueella, yhtäältä Itä- ja Kaakkois-Aasiassa, toisaalta Pohjois-Amerikan itäosassa.


title: Penthoraceae

text: Penthoraceae käsittää vain yhden kaksilajisen suvun "Penthorum". Aiemmin se on tavallisesti viety rikkokasveihin (Saxifragaceae), mutta nyt sitä pidetään ärviäkasvien (Haloragaceae) läheisenä sukulaisena.


title: Arion

text: Arion tarkoittaa seuraavia asioita:


title: Joni Korhonen

text: Joni Korhonen (s. 8. helmikuuta 1987 Espoo) on suomalainen jalkapalloilija, joka edustaa Ykkösessä pelaavaa FC Honkaa. Pelipaikaltaan hän on vasen laitahyökkääjä, mutta kykenee pelaamaan myös oikealla.


title: Joni Korhonen

text: Korhosen ensimmäinen seura oli Veikkausliigan FC Honka, jonka edustusjoukkueessa hän pelasi 2005–2006 esiintymättä yhdessäkään sarjaottelussa. Tammikuussa 2007 Korhonen siirtyi ulkomaille, Saksan neljänneksi korkeimman sarjatason Bonner SC:hen. Hän pelasi puolen vuoden aikana kahdeksan peliä ja teki yhden maalin ennen Suomeen palaamistaan.


title: Joni Korhonen

text: Korhosen seuraava joukkue oli Klubi 04, jossa hän pelasi vain puoli vuotta. Tammikuussa 2008 hän siirtyi Kakkosen FC Espoohon, jossa hän pelasi yhden kauden.


title: Joni Korhonen

text: Tammikuussa 2009 Korhonen siirtyi Ykkösessä pelanneeseen AC Ouluun. Oulussa hän teki kolme maalia 24 ottelussa. Vuodeksi 2010 Korhonen palasi takaisin FC Espoohon, jossa yhden kauden aikana hän pelasi 26 ottelussa jääden maaleitta.


title: Joni Korhonen

text: Kaudet 2011–2013 Korhonen edusti Ykkösen FC Viikinkejä. Parhaimmalla kaudellaan 2011 Korhonen teki 24 pelissä kymmenen maalia.. Yhteensä otteluita kertyi helsinkiläisseuran paidassa 76 ja maaleja 18. Kauden 2014 Korhonen edusti toista Ykkösen joukkuetta, PK-35 Vantaata. Otteluita kertyi vantaalaisseurassa kauden aikana 27 ja maaleja kahdeksan.


title: Joni Korhonen

text: Tammikuussa 2015 Korhonen siirtyi Veikkausliigaan nousseseen HIFK Fotbolliin. Hän teki Liigacupin puolivälierissä HIFK:n molemmat maalit 2–1-voitossa Vaasan Palloseurasta . Korhosen debyytti Veikkausliigassa tapahtui huhtikuussa 2015 IFK Mariehamnia vastaan.


title: Joni Korhonen

text: Kaudeksi 2017 hän siirtyi FC Honkaan.


title: Silje Theodorsen

text: Silje Theodorsen (s. 19. elokuuta 1994 Tromssa) on norjalainen maastohiihtäjä. Hän edustaa Kvaløysetta Skilagia.


title: Silje Theodorsen

text: Theodorsen debytoi maastohiihdon maailmancupissa joulukuussa 2014 Lillehammerin vapaan sprintissä ollen 32:s. Ensimmäiset maailmancupin pisteensä hän saavutti jo seuraavana päivänä viiden kilometrin vapaan kilpailusta sijoittuen sijalle 16. Parhaimmillaan hän on ollut 14:s Oslon 30 kilometrin perinteisen hiihtotavan yhteislähtökilpailussa helmikuussa 2016


title: Silje Theodorsen

text: Theodorsen on saavuttanut alle 23-vuotiaiden MM-hopeaa sprintistä vuodelta 2015 Almatystä. Vuonna 2012 hän voitti kultaa nuorten olympialaista niin ikään sprintistä Innsbruckista.


title: Sava (alue)

text: Sava on hallintoalue Madagaskarin koillisosassa. Alueen pinta-ala on 25 518 km ja väkiluku oli 805 300 vuonna 2004. Alue rajoittuu pohjoisessa Dianan, lännessä Sofian ja etelässä Analanjirofon alueeseen. Alue jakautuu neljään piirikuntaan, Sambava, Antalaha, Vohémar, ja Andapa. Alue on saanut nimensä piirikuntien nimien ensimmäisistä kirjaimista.


title: Dorian van Rijsselberghe

text: Dorian Benno Eric van Rijsselberghe (s. 24. marraskuuta 1988 Den Burg) on alankomaalainen kilpapurjehtija, olympiavoittaja ja maailmanmestari. 190 senttimetriä pitkä ja 80 kilogrammaa painava van Rijsselberghe kilpailee purjelautailun -luokassa. Hän edustaa Waddenteamia.


title: Dorian van Rijsselberghe

text: Van Rijsselberghe saavutti olympiakultaa RS:X-luokasta vuoden 2012 kesäolympialaisista Lontoosta. Hän toimi noissa kisoissa myös Alankomaiden lipunkantajana avajaisissa. Van Rijsselberghe uusi olympiakultansa vuoden 2016 kesäolympialaisissa Rio de Janeirossa. MM-kilpailuissa van Rijsselberghe on saavuttanut kultaa vuodelta 2011 Perthistä, kaksi hopeaa ja kaksi pronssia. EM-kilpailuista hänellä on yksi hopea vuodelta 2015.


title: Dorian van Rijsselberghe

text: Van Rijsselberghe on osallistunut yksiin kesäolympialaisiin. Hänen valmentajanaan toimii Aaron McLintosh. Aiemmin van Rijsselberghe on kilpaillut Mistral-luokassa.


title: Ärviäkasvit

text: Ärviäkasvit (Haloragaceae) on laajalle levinnyt, mutta pienehkö kasviheimo koppisiemenisten Saxifragales-lahkossa.


title: Ärviäkasvit

text: Ärviäkasvit ovat melko pieniä, tavallisesti yksikotisia, usein vaihtelevissa määrin ruohovartisia kasveja. Niiden aineenvaihdunta tuottaa flavoneja, ja usein niillä on oksalaattikiteitä karvamaisissa kuorikerroksen soluissa. Lehdet sijaitsevat tavallisesti vastakkaisesti tai harvemmin kierteisesti, ja ovat tavallisesti yksinkertaisia, joskus parilehdykkäisiä, sahalaitaisia tai syväliuskaisia ja pieniä. Kukinto on vihkomainen tai kukat ovat ryhmissä tai yksittäin. Kukat ovat pieniä (poikkeuksena "Haloragodendron"), neljälukuisia, ja niissä on kariseva teriö. Heteitä on kahdeksan, ponnet ovat palhoja paljon pidempiä. Sikiäin on kehänalainen ja vartalot ovat paksutyvisiä, luotit pensselimäisiä, toisinaan nuppimaisia. Kussakin emilehdessä on yksi fertiili siemenaihe, joka riippuu kärki-istukasta. Hedelmä on pähkinämäinen, avautumaton, ja hedelmäseinän ulkokerros (eksokarppi) on usein kuviollinen. Siemenen endospermi on tärkkelyspitoinen, alkioripustin on imujuurinen ja sirkkalehdet ovat melko lyhyet.


title: Ärviäkasvit

text: Arviäkasveja tavataan kosmopoliittisesti levinneinä maapallolla, erityisesti kuitenkin Australiassa.


title: Ärviäkasvit

text: Ärviäkasvien heimossa on yhdeksän sukua ja 145 lajia, jotka jakautuvat evolutiivisesti kahteen haaraan, jotka lienevät noin 47 miljoonaa vuotta vanhoja.


title: Ärviäkasvit

text: Suvut "Haloragodendron" ja "Glischryocaryon" muodostavat heimon kehityshaaroista toisen. Niiden yhdeksän lajia ovat ruohoja, joilla on puutuva juuristo, tai pieniä puita. Kukat ovat kaksineuvoisia ja hedelmät siivellisiä ja yksisiemenisiä. Suvut kasvavat Australian etelä- ja länsiosissa.


title: Ärviäkasvit

text: Toista evoluutiohaaraa voidaan nimittää tribusnimellä Myriophylleae. Sen kasvit ovat vesikasveja tai pensaita. Kukat ovat yksikotisesti (joskus kaksikotisesti) yksineuvoisia tai harvemmin kaksineuvoisia. Joskus niistä puuttuu teriö. Hedelmä on 1–4-siemeninen. Sukuja kehityshaaraan kuuluu seitsemän, lajeja 136. Runsaslajisimmat suvut ovat ärviät ("Myriophyllum", 60 lajia), "Gonocarpus" (41 lajia) ja "Haloragis" (28 lajia).


title: Ärviäkasvit

text: Ärviäkasvisuvut:


title: Helvi Halme

text: Helvi Helena Halme (s. 26. helmikuuta 1923 Impilahti) on suomalainen lähetyssaarnaaja ja kirjailija.


title: Helvi Halme

text: Halmeen vanhemmat olivat maanviljelijä Antti Halme ja opettaja Emilia Paukku. Hän kävi Itä-Suomen seminaarin 1946. Halme on asunut vuodesta 1988 Kuopiossa.


title: Grete Bäckman

text: Grete Magdalena Bäckman-Ramsten (s. 12. helmikuuta 1923 Turku) on suomalainen ruotsin kielellä kirjoittanut kirjailija.


title: Grete Bäckman

text: Bäckmanin vanhemmat olivat tilanomistaja Tor Ragnar Bäckman ja Maggie Öberg. Hän pääsi ylioppilaaksi 1941 ja opiskeli Åbo Akademissa 1942–1943. Bäckman valmistui sosionomiksi 1947 Tukholman Socialinstitutetista ja meni samana vuonna naimisiin ruotsalaisen toimittaja Lars Ramstenin (s. 1924) kanssa. Bäckman toimi lastensuojeluasiamiehenä Uppsalassa.


title: Costa Brava

text: Costa Brava on alue Katalonian rannikolla koillisessa Espanjassa. Se ulottuu Blanesin kaupungista (Barcelonasta 60 kilometriä koilliseen) Ranskan rajalle saakka. Alueen tunnetuimpia lomakohteita ovat Blanes, Tossa de Mar ja Lloret de Mar.


title: Pettämätön pistooli

text: Pettämätön pistooli ("The Tall T") on Budd Boetticherin ohjaama lännenelokuva vuodelta 1957. Se kuuluu Yhdysvaltojen Kongressin kirjaston National Film Registryn luetteloon merkittävistä elokuvista.


title: Pettämätön pistooli

text: Elokuvan "Seitsemän miestä jäljellä" menestyksen jälkeen kolmikko näyttelijä Randolph Scott, käsikirjoittaja Burt Kennedy ja ohjaaja Budd Boetticher ryhtyivät välittömästi uuden samantyyppisen elokuvan tekoon. Vain tuotantoyhtiö vaihtui. Käsikirjoituksen pohjaksi valittiin Elmore Leonardin tarina "The Captives" joka oli hänen teoksistaan ensimmäinen, josta tehtiin elokuva. Elokuva tehtiin pienellä budjetilla kolmessa viikossa.


title: Pettämätön pistooli

text: Elokuva on hyvin tyypillinen Boetticherin elokuva: koruton tarina on kuvattu karussa kalliomaisemassa, ja vastakkain ovat sankari ja roisto. Boetticher itse on saanut härkätaistelijan koulutuksen, ja se kuvastuu elokuvassa rytmisesti ja visuaalisesti.


title: Rakel Hyvärinen

text: Rakel Johanna Hyvärinen, o.s. "Sorsa" (23. tammikuuta 1923 Pyhäjärvi Ol. – 22. syyskuuta 2016 Espoo) oli suomalainen lasten- ja nuortenkirjailija.


title: Rakel Hyvärinen

text: Hyvärinen kävi keskikoulun ja toimi kirjanpitäjänä. Hän asui Espoossa.


title: Rakel Hyvärinen

text: Hyvärisen kirjoja ilmestyi 1980-luvulla Tammen "Vihreä varis" -kirjasarjassa. Hän kirjoitti myös pakinoita lehtiin ja "Pappa on sotainvalidi" -nimisen oppikirjan kuntoutuslaitoksille.


title: Ali Kaya

text: Ali Kaya (alun perin Stanley Kiprotich Mukche; s. 20. huhtikuuta 1994 Eldoret, Kenia) on kenialaissyntyinen, nykyisin Turkkia edustava kestävyysjuoksija. Hän kilpailee 5 000 ja 10 000 metrillä.


title: Ali Kaya

text: Kaya muutti Turkkiin vuonna 2010 ja otti käyttöönsä nykyisen nimensä. Maan kansalaisuuden hän sai vuonna 2013. Kaya saavutti alle 20-vuotiaiden EM-kilpailuista kultaa 5 000 ja 10 000 metriltä vuonna 2013. Hän voitti samat matkat myös Tallinnan alle 23-vuotiaiden EM-kilpailuissa 2015.


title: Ali Kaya

text: Zürichin EM-kilpailuissa 2014 Kaya saavutti pronssia 10 000 metriltä ennätysajallaan 28.08,72. Prahan sisäratojen EM-kilpailuissa 2015 hän voitti kultaa 3 000 metrillä omalla ja Turkin ennätysajalla 7.38.42. Pekingin MM-kilpailuissa 2015 Kaya oli 10 000 metrillä seitsemäs ja 5 000 metrillä yhdeksäs.


title: Ali Kaya

text: Kaya saavutti Amsterdamin EM-kilpailuissa 2016 hopeaa 10 000 metrillä ajalla 28.21,42. Saman vuoden Rio de Janeiron olympialaisissa hän keskeytti 10 000 metriä ja karsiutui 5 000 metrillä alkuerissä. Hän saavutti maastojuoksun MM-kilpailuissa 2017 pronssia sekaviestissä.


title: Ali Kaya

text: Maastojuoksun EM-kilpailuista Kayalla on kulta henkilökohtaisesta kilpailusta 2015 sekä hopea henkilökohtaisesta ja kulta joukkuekilpailusta 2014. Nuorten sarjassa hän voitti maastojuoksun Euroopan-mestaruuden 2013.


title: Ali Kaya

text: Kayan ennätys 5 000 metrillä on 13.00,31 (Rooma 2015) ja 10 000 metrillä 27.24,09 (Mersin 2015).


title: Ilta Liukku

text: Ilta Maria Liukku (s. 30. tammikuuta 1923 Helsinki) on suomalainen lasten- ja nuortenkirjailija.


title: Rafał Omelko

text: Rafał Omelko (s. 16. tammikuuta 1989 Wrocław) on puolalainen pikajuoksija. Omelko kilpailee 400 metrillä, jossa hänen ennätyksensä on heinäkuussa 2016 Amsterdamissä juostu 45,14.. Omelko edustaa KS AZS AWF Wrocławia.


title: Rafał Omelko

text: Omelko on osallistunut kolmiin EM-kilpailuihin vuosina 2010, 2014 ja 2016. Hän saavutti EM-kilpailujen 4 × 400 metrin viestistä pronssia 2014 Zürichistä ja hopeaa 2016 Amsterdamista. Amsterdamin 400 metrillä hän oli kuudes. Hän saavutti hopeaa vuoden 2015 sisäratojen EM-kilpailuista Prahasta 4 × 400 metrin viestistä. Noista kisoista hän saavutti myös pronssia 400 metriltä. Belgradin EM-hallikilpailuissa 2017 hän voitti kultaa 4 × 400 metrin viestissä ja hopeaa 400 metrilä. Hän sai alle 23-vuotiaiden EM-kilpailuissa hopeaa 4 × 400 metrin viestissä Ostravassa 2011.


title: Rafał Omelko

text: Omelko oli mukana vuosien 2013 ja 2015 MM-kilpailuissa vain 4 × 400 metrin viestissä ilman menestystä. Rio de Janeiron olympialaisissa 2016 hän karsiutui 400 metrin välierissä ja sijoittui 4 × 400 metrin viestissä seitsemänneksi. Lontoon MM-kilpailuissa 2017 hän karsiutui 400 metrin välierissä ja oli 4 × 400 metrin viestissä seitsemäs. Birminghamin sisäratojen MM-kilpailuissa 2018 hän juoksi toisen osuuden Puolan joukkueessa, joka voitti kultaa 4 × 400 metrin viestissä maailmanennätysajalla 3.01,77. 400 metrillä hän karsiutui välierissä.


title: Anni Qvist

text: Anni Amanda Qvist (s. 23. helmikuuta 1923 Kemi) on suomalainen kirjastonhoitaja, toimittaja ja lastenkirjailija.


title: Anni Qvist

text: Qvist oli toimittajana Pohjolan Sanomat- ja Pohjolan Työ-lehdissä. Hän oli sivukirjaston hoitajana Kemin kaupungin kirjastossa 1951-1955 ja toimi vuodesta 1965 alkaen Viittakiven opiston kirjastonhoitajana.


title: Väärät dekretaalit

text: Väärät dekretaalit (myös pseudo-isidoriset dekretaalit) on sarja 800-luvulla väärennettyjä dekretaaleja eli ennakkopäätöksiksi katsottuja paavillisia asiakirjoja, pääosin paavin kirjeitä ja ediktejä, joita pidettiin keskiajalla vuosisatojen ajan aitoina. Niihin vedottiin puolustettaessa paavin valtaa kirkon sisällä, kirkon itsenäistä asemaa suhteessa valtioon ja paavin nimittämien piispojen itsenäisyyttä suhteessa arkkipiispoihin. Kyseessä on Konstantinuksen lahjakirjan ohella eräs keskiajan kuuluisimmista väärennöksistä.


title: Väärät dekretaalit

text: Suurin osa vääristä dekretaaleista käsittelee kirkon sisäisiä valtasuhteita, mutta osa sivuaa myös maallisen vallan kysymystä. Ne esittävät Rooman piispan (eli paavin) ja hänen nimittämänsä piispat selvästi muita kirkollisia ja maallisia virkamiehiä korkeammassa hierarkkisessa asemassa. Tärkeimmät vääristä asiakirjoista ovat väitetysti vuonna 325 pidettyä Nikaian kirkolliskokousta edeltävältä ajalta. Koska niiden katsottiin edeltävän ensimmäistä kirkolliskokousta, niitä voitiin pitää tärkeinä ennakkopäätöksinä erilaisissa kirkon toimintaa koskeneissa asioissa. Kaikki vääristä dekretaaleista eivät ole väärennöksiä, vaan seassa on myös aitoja asiakirjoja. Kokoelma voidaan jakaa kolmeen osaan: 1) Paavien kirjeitä ajalta ennen vuotta 325, Klemens I:stä (k. 99) Miltiadeehen (k. 314), kaikki väärennettyjä; 2) Konsiilien päätöksiä, pääosin aitoja, mutta joukossa myös Konstantinuksen lahjakirja, joka on erillinen väärennös; 3) Myöhempiä paavien kirjeitä Sylvester I:stä (k. 335) Gregorius II:een (k. 731), joista yli 40 on väärennöksiä. Kaikkiaan kokoelma käsittää noin 100 paavin kirjettä ja ediktiä.


title: Väärät dekretaalit

text: Väärät dekretaalit on julkaistu nimellä Isidorus Mercator (”kauppias Isidorus”). Koska historiankirjoitus ei tunne tällaista henkilöä, oletetusta kirjoittajaryhmästä on käytetty nimitystä Pseudo-Isidorus tai Vale-Isidorus. Nimen oli luultavasti tarkoitus viitata oppineena tunnettuun piispa Isidorus Sevillalaiseen.


title: Väärät dekretaalit

text: Väärät dekretaalit laadittiin 800-luvun puolivälin Karolingivaltakunnssa (nykyisessä Ranskassa), joko Reimsin kirkkoprovinssissa tai Le Mansissa. Väärennöksen tilaajat olivat ilmeisesti ranskalaisia piispoja, jotka olivat huolissaan eräiden arkkipiispojen (kuten Reimsin arkkipiispana toimineen Hinkmarin) pyrkimyksestä päästä suvereeniin asemaan ja alistaa tavalliset piispat alaisuuteensa. Piispat hakivat tämän vuoksi tukea paavista ja pyrkivät väärennöksillä todistamaan, että paavi oli ollut kirkon perustamisesta alkaen yksinään koko kirkon tunnustama johtaja. Samoin asiakirjojen tarkoituksena oli osoittaa kirkon olleen jo varhaisista ajoista alkaen valtiosta riippumaton. Eräissä väärennetyistä synodipäätöksistä muun muassa sanotaan, että kenelläkään ei ollut oikeutta syyttää piispaa maallisen tuomioistuimen edessä. Väärennöksissä erilaisia kirkolle ja piispoille vaadittuja etuoikeuksia väitettiin vuosisatoja aiemmin eläneiden paavien ja hallitsijoiden myöntämiksi.


title: Väärät dekretaalit

text: Väärät dekretaalit mainittiin tiettävästi ensimmäisen kerran vuonna 853 Soissonsissa pidetyssä konsiilissa. Vaikka paavin ylivallan korostaminen oli väärien dekretaalien tekijöille vain välineellinen tarkoitus, paavit itse tajusivat vähitellen väärennösten hyödyllisyyden ja alkoivat vedota niihin aitoina. Dekretaalien julkaisemisen aikaan 800-luvulla monet pitivät niitä epäluotettavina, mutta pari vuosisataa myöhemmin paavinistuin alkoi yleisesti vedota niihin. Niin sanotussa investituurariidassa niitä käytettiin argumenttina sen puolesta, että paavi oli maallisista vallanpitäjistä riippumaton. Eräät keskiajan oppineet, kuten John Wycliffe, Nicolaus Cusanus ja Johannes de Turrecremata epäilivät dekretaalien aitoutta. Protestanttinen teologi Matthias Flacius paljasti väärennöksen vuonna 1559 teoksessaan Magdeburgin senturiat ja kalvinisti David Blondel esitti lisää todisteita huijauksesta vuonna 1628. Katolinen kirkko puolusti dekretaalien aitoutta pitkään tämän jälkeenkin. Vuonna 1789 paavi Pius VI myönsi dekretaalit ja samalla myös Konstantinuksen lahjakirjan väärennöksiksi, mutta vielä eräät 1800-luvun paavitkin puolustivat niiden aitoutta.


title: Choi Seou

text: Choi Seou (vuoteen 2012 asti Choi Yong-jik; s. 3. joulukuuta 1982 Gunsan, Pohjois-Jeolla) on eteläkorealainen mäkihyppääjä. Choi edustaa High1 Resortia.


title: Choi Seou

text: Choi debytoi mäkihypyn maailmancupissa Garmisch-Partenkirchenin uudenvuodenpäivän kilpailussa tammikuussa 1999 ollen 36:s. Ensimmäisen maailmancupin pisteensä hän saavutti paria päivää myöhemmin Innsbruckissa ollen 30:s. Choin paras sijoitus maailmancupin osakilpailussa on 25:s sija Klingenthalin suurmäen kilpailusta helmikuussa 2007.


title: Choi Seou

text: Choi on osallistunut viisiin talviolympialaisiin vuosina 1998, 2002, 2006, 2010 ja 2014. Paras henkilökohtainen sijoitus on 34:s sija normaalimäen kilpailusta vuosilta 2002 ja 2014. MM-kilpailuihin Choi on osallistunut neljästi, parhaana sijoituksenaan 22:s vuoden 2005 MM-kilpailuiden normaalimäestä.


title: Choi Seou

text: Choilla on yksi kulta ja yksi pronssi Aasian talvikisojen joukkuemäkikilpailuista. Talviuniversiadeista hänellä on yksi kulta ja kaksi hopeaa.


title: Filippiinientulkku

text: Filippiinientulkku ("Pyrrhula leucogenis") on peippojen heimoon kuuluva varpuslintu.


title: Filippiinientulkku

text: Filippiinientulkkua tavataan Filippiineillä. Lajin kannankehitys on vakaa, ja se on luokiteltu elinvoimaiseksi.


title: Privilegium Maius

text: Privilegium Maius on Itävallan herttua Rudolf IV Habsburgilaisen vuonna 1358 tai 1359 teettämä väärennetty asiakirja, joka loi pohjan Habsburgin suvun vallalle Itävallassa, kun Pyhä saksalais-roomalainen keisarikunta tunnusti sen aidoksi vuonna 1453. Asiakirja muun muassa korotti Itävallan herttuakunnan arkkiherttuakunnaksi ja myönsi siten Habsburgeille arkkiherttuan arvon.


title: Privilegium Maius

text: Keisari Kaarle IV oli vuonna 1356 kultaisessa bullassaan vahvistanut Saksan seitsemän vaaliruhtinaan oikeudet, mutta ulkopuolelle jääneet Habsburgit eivät hyötyneet siitä lainkaan. Tällöin 19-vuotias Itävallan herttua Rudolf IV päätti hankkia itselleen vielä paremmat etuoikeudet väärennöksellä. Hän esitti vuonna 1359 keisari Kaarlelle "Privilegium Maius" (”suurempi etuoikeus”) -nimisen asiakirjan, joka oli todellisuudessa muunneltu versio keisari Fredrik Barbarossan vuonna 1156 Itävallalle myöntämästä "Privilegium Minus" (”pienempi etuoikeus”) -oikeuskirjasta. "Privilegium Maiuksessa" Habsburgeille annettiin samat tai jopa laajemmat etuoikeudet kuin Saksan vaaliruhtinailla oli, ja joidenkin niistä väitettiin takautuvan aina Rooman keisari Neroon ja jopa Julius Caesariin asti. Siinä myös kutsutaan Habsburgeja arkkiherttuoiksi, vaikka heillä ei todellisuudessa vielä tuolloin ollut kyseistä arvoa. Rudolfin teettämä väärennöskokonaisuus käsitti kaikkiaan viisi erillistä dokumenttia, joista niin sanottu "Henricianum" oli päivätty vuodelle 1056. Varsinainen "Privilegium Maius" on merkitty Fredrik Barbarossan vuonna 1156 Itävallan Henrik II:lle myöntämäksi. Alkuperäinen "Privilegium Minus" katosi samoihin aikoihin uuden oikeuskirjan julkistamisen kanssa, ja se mahdollisesti tuhottiin Rudolfin käskystä.


title: Privilegium Maius

text: "Privilegium Maius" käytännössä korotti Itävallan herttuakunnan Habsburgeille myönnetystä läänityksestä perinnölliseksi ruhtinaskunnaksi. Habsburgit saivat primogenituuriin perustuvan perimysjärjestyksen ja oikeudet jakaa itse läänityksiä, käyttää suvereenin hallitsijan symboleita kuten kruunua ja valtikkaa sekä esiintyä keisarillisissa kokouksissa pfalzkreivin arvoisina heti vaaliruhtinaiden jälkeen. Habsburgien mieslinjan sammuessa valta määrättiin periytymään suvun naislinjan kautta. Lisäksi Itävalta julistettiin jakamattomaksi ja se sai luvan itsenäiseen oikeuslaitokseen, jonka päätöksistä ei voisi valittaa keisarille. Habsburgien velvollisuudet keisarikuntaa kohtaan rajoitettiin kahdentoista miehen lähettämiseen kuukausittain keisarin armeijaan sotimaan Unkaria vastaan.


title: Privilegium Maius

text: Kaarle IV suhtautui "Privilegium Maiukseen" epäluuloisesti ja antoi sen oppineen Francesco Petrarcan tutkittavaksi, joka osoitti sen olevan epäröimättä väärennös. Kun keisari ei tunnustanut siinä mainittuja oikeuksia, Rudolf IV yritti kasvattaa valtaansa sotimalla ja valtasi vuonna 1364 Tirolin. Sata vuotta myöhemmin hänen jälkeläisensä onnistui kohoamaan keisariksi nimellä Fredrik III ja vahvisti "Privilegium Maiuksen" päteväksi vuonna 1453. Petrarcan kriittinen arvio unohdettiin ja asiakirjaa pidettiin vuosisatojen ajan aitona. Useat keisarit vahvistivat sen ja se menetti asemansa Habsburgien vallan juridisena perustana vasta vuonna 1804, jolloin Itävallan keisarin kruunu erotettiin Pyhästä saksalais-roomalaisesta keisarikunnasta. Saksalainen historioitsija Wilhelm Wattenbach osoitti sen lopulta väärennökseksi vuonna 1852. Jotkut itävaltalaiset historioitsijat puolustivat vielä 1900-luvullakin oikeuskirjan väärentämistä Rudolfin valtioviisaana tekona.


title: Okratulkku

text: Okratulkku ("Pyrrhula aurantiaca") on peippojen heimoon kuuluva varpuslintu.


title: Okratulkku

text: Okratulkkua tavataan Intiassa ja Pakistanissa. Lajia on kuvattu yleiseksi tai hyvin yleiseksi, ja sen kannankehitys on vakaa. Se on luokiteltu elinvoimaiseksi.


title: Himalajantulkku

text: Himalajantulkku ("Pyrrhula erythrocephala") on peippojen heimoon kuuluva varpuslintu.


title: Himalajantulkku

text: Himalajantulkkua tavataan Bhutanissa, Kiinassa, Intiassa ja Nepalissa. Lajia on kuvattu yleiseksi tai melko yleiseksi, ja sen kannankehitys on vakaa. Se on luokiteltu elinvoimaiseksi.


title: Iteaceae

text: Iteaceae on pieni kasviheimo koppisiemenisten Saxifragales-lahkossa.


title: Iteaceae

text: Heimon kasvit ovat pensaita tai puita. Lehdet ovat pienikorvakkeisia. Kukinto on terttumainen tai viuhkomainen. Kukassa on enemmän tai vähemmän kehänalainen sikiäin, jossa on aksiletyyppinen keski-istukka. Vartalo on hyvin kehittynyt. Siemenessä on niukka endospermi.


title: Iteaceae

text: Heimo kasvaa monella erillisalueella lämpimillä ja trooppisilla alueilla.


title: Iteaceae

text: Heimossa on kaksi sukua ja 21 lajia.


title: Iteaceae

text: "Pterostemon"-suvussa on kolme Meksikossa kasvavaa pensaslajia, joiden kiiltävät lehdet sijaitsevat kierteisesti ja ovat sahalaitaiset ja korvakkeelliset. kukinto on huiskilomainen viuhko. Heteitä on viisi, ja ne ovat litteäpalhoisia, palhot ovat palteisia, palteet hammasreunaisia, ja kukassa on myös viisi joutohedettä. Sikiäin on yhdislehtinen ja enimmäkseen kehänalainen, viiden emilehden muodostama, kussakin 4-6 siemenaihetta. Luotti on nuppimainen. Hedelmä on verhiöllinen.


title: Iteaceae

text: Suvussa "Itea" on 18 puu- ja pensaslajia Kaakkois-Aasiassa saaristoineen, Pohjois-Amerikan itäosassa sekä Itä- ja Etelä-Afrikassa. Niiden lehdet sijaitsevat kierteisesti ja ovat piikki- tai rauhashampaisia. Hankasilmuja on monta. Kukinto sijaitsee lehtihangassa ja on terttumainen, joskus haarainen. Kukat ovat melko pieniä, ja niissä on rengasmainen mesiäinen; pohjus on maljamainen hypantio. Sikiäin koostuu kahdesta yhteenkasvaneesta emilehdestä ja on lähes kehänalainen. Hedelmä on liiteluomainen kota.


title: Harlekiinitulkku

text: Harlekiinitulkku ("Pyrrhula erythaca") on peippojen heimoon kuuluva varpuslintu.


title: Harlekiinitulkku

text: Harlekiinitulkkua tavataan Bhutanissa, Kiinassa, Intiassa, Myanmarissa, Nepalissa, Taiwanissa ja Thaimaassa. Lajin kannankehitys on vakaa, ja se on luokiteltu elinvoimaiseksi.


title: Syyrianhemppo

text: Syyrianhemppo ("Serinus syriacus") on peippojen heimoon kuuluva varpuslintu.


title: Syyrianhemppo

text: Syyrianhemppoa tavataan Egyptissä, Irakissa, Israelissa, Jordaniassa, Palestiinassa ja Syyriassa. Lajin populaatioksi arvioidaan 3 500–15 000 yksilöä, ja se on vähenemässä. Laji on luokiteltu vaarantuneeksi.


title: Rudolf I (täsmennyssivu)

text: Rudolf I voi tarkoittaa seuraavia historiallisia hallitsijoita:


title: Rudolf Habsburgilainen (täsmennyssivu)

text: Rudolf Habsburgilainen voi tarkoittaa seuraavia historiallisia hallitsijoita:


title: Rainbow Warrior

text: Rainbow Warrior () on käsite William Willoyan ja Vinson Brownin kirjasta "Warriors Of The Rainbow: Strange And Prophetic Indian Dreams" (1962). Tarinaa on kuitenkin pidetty aitona intiaanien folklorena. Se voi tarkoittaa seuraavia:


title: Biebersteiniaceae

text: Biebersteiniaceae on muutamalajinen ja vähän tunnettu kasviheimo koppisiemenisten Sapindales-lahkossa, jonka evoluutiopuussa se on vanhin haara eli kladi. Heimossa on vain "Biebersteinia"-suku.


title: Biebersteiniaceae

text: Kasvit ovat juurakollisia monivuotisruohoja, joilla on rauhaskarvoja. Lehdet ovat korvakkeellisia, pääteparisia, toisinaan jopa kahteen tai kolmeen kertaan kerrannaisia, ja lehdykät ovat liuskaisia ja hammaslaitaisia. Kukinto on pysty ja terttumainen, melko isokukkainen. Terälehdet ovat tavallisesti kynnellisiä. Kukassa on verhovastaisia mesirauhasia. Sikiäin sijaitsee pohjuksen lyhyen pidentymän eli gynoforin päässä ja koostuu viidestä yhteenkasvaneesta emilehdestä, joilla on erilliset, mutta kärjestään yhtyvät vartalot. Luotti on pallomainen. Kussakin emilehdessä on yksi yksikalvoinen siemenaihe, jonka varsi (funikulus) on massiivinen ja taipunut. Hedelmä on lohkohedelmä, jolla on kookas verhiö, ja jonka keskipylväs jää jäljelle lohkojen karistua. Siemenessä on niukka ravintovarasto (endospermi) ja hieman käyrä alkio, jonka sirkkalehdet ovat lehtimäisiä.


title: Biebersteiniaceae

text: "Biebersteinia" kasvaa Kreikasta Keski-Aasiaan ulottuvalla alueella.


title: Biebersteiniaceae

text: Biebersteiniaceae-heimon ainoassa suvussa on viisi lajia. Aikaisemmin niitä on pidetty kurjenpolvikasvien (Geraniaceae) sukulaisina.


title: Maurepas (Yvelines)

text: Maurepas on kunta Ranskassa Yvelinesin departementissa Île-de-Francen alueella. Se sijaitsee noin 30 kilometriä Pariisista lounaaseen ja se on osa Pariisin esikaupunkialuetta. Maurepasilla on pitkälle ulottuva historia ja siellä on muun muassa keskiaikainen linna. Versailles’n palatsin rakentamisella oli suuri vaikutus kunnan kehitykseen. Tuolloin kunnan alueella rakennettiin suuria kanavajärjestelmiä, joiden avulla siirrettiin vettä palatsin suihkulähteisiin.


title: Linja 1 (Soulin metro)

text: Soulin metron linja 1 (, pääkaupunkialueen sähkörautatien linja 1) on linja Soulin metrossa, Etelä-Koreassa. Se on Soulin vanhin ja pisin metrolinja.


title: Luigi Freddi

text: Luigi Freddi (12. kesäkuuta 1895 Milano – 17. maaliskuuta 1977 Rooma) oli italialainen toimittaja, poliitikko ja elokuva-alan vaikuttaja.


title: Luigi Freddi

text: Vaatimattomista oloista lähtöisin ollut Freddi jäi vaille kunnollista koulutusta. Hän toimitti futuristien julkaisuja, työskenteli Benito Mussolinin "Il Popolo d’Italia" -lehden avustajana ja osallistui ensimmäiseen maailmansotaan. Sodan jälkeen hän perusti fasistien nuorisojärjestön, toimitti "Il Popolo d’Italiaa" ja työskenteli Kansallisen fasistipuolueen propagandatehtävissä.


title: Luigi Freddi

text: Vuonna 1934 Freddistä tuli fasistien elokuvahallinnon päällikkö. Hän vaikutti merkittävästi Kokeellisen elokuvakeskuksen ja valtiollisen elokuvalevitysyhtiö Ente Nazionale Industrie Cinematografichen (ENIC) perustamiseen sekä Cinecittàn elokuvastudion rakentamiseen. Tehtävässään hän pyrki saattamaan elokuva-alan valtion tiukempaan valvontaan, mutta vastusti varsinaisten propagandaelokuvien tekemistä. Ulkomaisten elokuvayhtiöiden toiminnan rajoittaminen vuonna 1938 aiheutti suurten amerikkalaisyhtiöiden vetäytymisen Italiasta ja johti Freddin eroon maaliskuussa 1939. Vuonna 1940 hänet nimitettin Cinecittàn ja Cinesin hallitusten puheenjohtajaksi ja vuonna 1941 myös ENIC:n johtajaksi.


title: Luigi Freddi

text: Salòn tasavallan perustamisen jälkeen Freddi yritti siirtää Cinecittàn kaluston ja elokuvatuotannon Venetsiaan. Toisen maailmansodan loppuvaiheessa hän yritti paeta Sveitsiin, mutta joutui vangituksi ja oikeuden eteen. Hänet vapautettiin toukokuussa 1946.


title: Luigi Freddi

text: Sodan jälkeen Freddi työskenteli "Il Tempo" -sanomalehden toimittajana ja tuottaja Angelo Rizzolin avustajana. Hänen kirjallisesta tuotannostaan kiinnostavin on fasistisen Italian elokuvateollisuudesta kertova "Il cinema" (1949).


title: Kenedy

text: Robert Kenedy Nunes do Nascimento (8. helmikuuta 1996 Santa Rita do Sapucaí), tunnetaan paremmin nimellä Kenedy, on brasilialainen jalkapalloilija, joka edustaa Englannin Valioliigassa pelaavaa Newcastle Unitedia lainalla Chelseasta. Pelipaikaltaan Kenedy on vasen laitalinkki.


title: Kenedy

text: Kenedy pelasi vuosina 2013–2015 Fluminensen edustusjoukkueessa. Hän liittyi seuran junioreihin vuonna 2009.


title: Nitrariaceae

text: Nitrariaceae on koppisiemenisten Sapindales-lahkoon kuuluva pieni kasviheimo, jonka tunnetuin suku lienee harmikit ("Peganum").


title: Nitrariaceae

text: Heimon kasvit ovat monivuotisia ruohoja tai pensaita, joilla on möyheät ja korvakkeelliset lehdet. Kukinto on enemmän tai vähemmän viuhkomainen ja sijaitsee varsipäätteisesti. Teriö suojaa kukkanuppua. Heteitä on 15, jotka sijaitsevat terävastaisina pareina; palhot ovat litistyneitä ja leveätyvisiä. Myös mesirauhaset sijaitsevat terävastaisesti. Yhdislehtinen sikiäin koostuu kahdesta neljään tai kuudesta emilehdestä, ja siinä on pitkä vartalo, jota pitkin luottipinnat ovat. Hedelmä on selkäluomainen kota tai yksisiemeninen luumarja. Siemenkuoressa on usein limautuva ulkokerros.


title: Nitrariaceae

text: Heimo kasvaa tavallisesti vaihtelevissa määrin kuivilla alueilla Pohjois-Afrikasta Itä-Aasiaan. Lajeja on myös Lounais-Australiassa ja Itä-Meksikossa. Lajit ovat usein suolamaiden kasveja.


title: Nitrariaceae

text: Nitrariaceae käsittää kolme sukua, joissa on yhteensä 16 lajia.


title: Nitrariaceae

text: Suvussa "Nitraria" on kuusi Euroopassa, Aasiassa, Saharassa ja Australiassa kasvavaa lajia. Eräät niistä ovat okaisia. Varren kussakin nivelessä on usein kaksi tai kolme mehevää lehteä, jotka voivat olla joskus hammaslaitaisia tai liuskaisia. Korvakkeet ovat nahkeita. Sikiäimen päässä on lyhyt vartalo. Hedelmä on luumarja, ja siemenessä on niukka endospermi.


title: Nitrariaceae

text: Harmikeilla ("Peganum") on varren nivelissä kaksi likeistä lehteä, joiden lapa on syväjakoinen. Korvakkeet ovat lehtimäisiä ja jakoisia. Kukat sijaitsevat lehtivastaisesti. Sikiäimessä on paljon siemenaiheita. Hedelmä on selkäluomainen kota tai marja. Harmikkien kotiseudut ovat Euroopassa, Aasiassa ja Itä-Meksikossa, missä niitä on kuusi lajia.


title: Nitrariaceae

text: "Tetradiclis tenella" on sukunsa ainoa laji ja kasvaa Välimeren alueen itäosista Keski-Aasiaan ulottuvalla alueella. Se on yksivuotinen ruoho, jonka lehdet sijaitsevat kierteisesti ja ovat möyheitä ja pienikorvakkeisia. Kukat ovat 3-4-lukuisia, ja hetiö on verhovastainen. Sikiäin on yhdislehtinen ja koostuu neljästä emilehdestä, jotka ovat jakautuneet kolmeen osaan. Pohjaistukassa on 24 siemenaihetta. Vartalo on gynobaasinen eli kiinnittyy sikiäimen tyveen. Hedelmä on selkäluomainen rakokota.


title: Nitrariaceae

text: Aikaisemmin Nitrariaceae-heimoa on pidetty mehikorvakasvien (Zygophyllaceae) sukulaisena, mutta yhtäläisyydet niiden kanssa johtuvat mitä ilmeisimmin samanlaisiin kasvuolosuhteisiin sopeutumisesta.


title: Sava

text: Sava tarkoittaa muun muassa


title: Marlon Roudette

text: Marlon McVey-Roudette (s. 5. tammikuuta 1983 Lontoo, Englanti) on brittiläinen muusikko. Hän tuli alun perin tunnetuksi Mattafix-duosta, jonka Roudette muodosti yhdessä Preetesh Hirjin kanssa. Duo lopetti vuonna 2010, Roudetten siirryttyä soolouralle.


title: Marlon Roudette

text: Roudetten soolouran tunnetuin kappale on vuonna 2014 julkaistu "When the Beat Drops Out".


title: Marlon Roudette

text: Roudetten isä Cameron McVey on myös muusikko, ja lisäksi menestynyt tuottaja.


title: Rainbow Warrior (1957)

text: Rainbow Warrior, epävirallisesti Rainbow Warrior II, on vuonna 1957 valmistunut, ympäristöjärjestö Greenpeacen vuosina 1989–2011 omistama ja käyttämä laiva. "Rainbow Warrior II" vieraili Suomessa ensimmäistä kertaa 25. huhtikuuta 2009 alkaen.


title: Keisari Maksimilianin riemukaari

text: Keisari Maksimilianin riemukaari () on Albrecht Dürerin puupiirros 1500-luvulta. Sen koko on 3 × 3,5 metriä ja se on yksi suurikokoisimmista taidepainatteista kautta aikojen. Se koostuu 36 pellava-hamppupaperisesta arkista. Kuvaa painettiin noin 320 kappaletta vuosina 1517–1528. Niistä vain pieni osa on säilynyt nykyaikaan saakka.


title: Keisari Maksimilianin riemukaari

text:
Dürerin piirros esittää riemukaarta ja se on koristeltu historian merkkihenkilöiden kuvilla. Kuvan tarkoitus on keisari Maksimilian I:n ylistäminen. Keisari halusi varmistaa paikkansa historiassa ottamalla propagandatarkoitukseen aikakautensa uusimman tekniikan, kirjapainotaidon. Työhön palkattu Dürer kokosi vuonna 1515 ryhmän puukaivertajia toteuttamaan työn, joka koostui 195 puukappaleesta. Niiden valmistuminen kesti kolme vuotta.
Riemukaaren lisäksi Maksimilian teetätti myös teokset "Suuret voitonvaunut" (der Großen Triumphwagen) ja "Keisari Maksimilianin voitonparaati" (der Triumphzug Kaiser Maximilians). Ne olivat kooltaan vielä selvästi suurempia painatteita, mutta ne jäivät Maksimilianin aikana keskeneräisiksi.


title: Carl Metzger

text: Carl Metzger (6. kesäkuuta 1865 Norden, Saksa – 13. marraskuuta 1950) oli saksalainen metsäalan professori ja asiantuntija joka toimi 1920-luvulla diplomaattina Suomessa.


title: Carl Metzger

text: Metzger suoritti metsätieteen tutkinnon Geissenin yliopistossa 1890 ja oli sitten assistenttina Hann-Mundenin metsäkorkeakoulussa. Hän toimi vuodesta 1901 Saksan Kööpenhaminan, Kristianian ja Tukholman lähetystöjen metsäasiantuntijana ja vuonna 1904 hänestä tuli Saksan Pietarin lähetystön ja Saksan Suomen konsulaatin Pohjois-Venäjän ja Suomen metsäasiain attasea. Metzgerin asemapaikkana oli Helsinki. Metzger palasi 1907 Saksaan kun hänestä tuli Hann-Mundenin metsäkorkeakoulun professori. Metzger toimi sittemmin vuodesta 1910 Wiesbadenin Sonnenbergin metsänhoitajana.


title: Carl Metzger

text: Metzger osallistui ensimmäiseen maailmansotaan kapteenina. Hän haavoittui ja tämän jälkeen hänet ylennettiin majuriksi ja hänen vastuulleen tuli Saksan itärintamalla valtaamien alueiden metsänhoito. Metzger siirrettiin kuitenkin pian Saksan laivaston esikunnan tiedusteluun Ruotsiin ja hän piti täältä käsin yhteyksiä muun muassa Suomen jääkäriliikkeeseen. Suomen sisällissodan aikana Metzger oli Etelä-Suomeen keväällä 1918 maihinnousseiden saksalaisten joukkojen mukana tiedustelu-upseerina.


title: Carl Metzger

text: Metzger nimitettiin 1918 Saksan sotaministeriön edustajaksi Suomeen ja Saksan Suomen-lähetystön attaseaksi. Vuonna 1920 hänestä tuli Saksan Pohjoismaiden, Baltian, Suomen ja Venäjän metsä- ja maatalousasioiden asiantuntija. Hän palveli edelleen attaseana Saksan Helsingin lähetystössä aina eläkkeelle jäämiseensä saakka 1930. Etsivän keskuspoliisin vuonna 1927 laatiman raportin mukaan Metzger piti Suomea kehittymättömänä ja alkukantaisena maana ja ennusti Suomen metsien tuhoutuvan 10 vuodessa ellei maahan saataisi saksalaisia metsäasiantuntijoita metsäteollisuuden palvelukseen sekä saksalaista pääomaa.


title: Carl Metzger

text: Vielä eläkkeellä ollessaan Metzger oli 1940 tilapäisesti Saksan hallituksen palveluksessa valtakunnanmetsänhoitajana ja vuonna 1942 hän oleskeli Saksassa sotaan liittyvissä tehtävissä. Hitlerin noustua valtaan Metzger liittyi NSDAP:hen vuonna 1933. Hän oli 20 vuoden ajan Helsingin Saksalaisen koulun kannatusyhdistyksen puheenjohtajana.


title: Carl Metzger

text: Metzger lähti Suomesta 24. marraskuuta 1944 vaimonsa kanssa laivalla Tukholmaan. He joutuivat jättämään omaisuutensa Suomeen ja Metzger menetti Saksan kukistuessa myös eläkkeensä ja eli köyhyydessä Ruotsissa. Vuonna 1948 parantumattomasti sairas Metzger ja hänen vaimonsa halusivat palata Suomeen mutta Valpo ei puoltanut Metzgerin hakemusta koska hän oli ollut NSDAP:n jäsen. Sen sijaan hänen suomalaissyntyinen vaimonsa sai luvan vierailukäyntiin Suomessa. Metzger kuoli 1950 85-vuotiaana. Metzger ja hänen vaimonsa on haudattu Helsingin Hietaniemen vanhalle hautausmaalle.


title: Carl Metzger

text: Carl Metzger oli naimisissa suomalaisen Anna Danielsonin (1874–1966) kanssa. Heidän poikansa Hans Metzger (s. 1912) toimi sotavuosina 1939–1944 Saksan Suomen lähetystön sanomalehtiattaseana.


title: Annius Viterbolainen

text: Annius Viterbolainen (, , oik. Giovanni Nanni; 1432–1502) oli italialainen dominikaanimunkki, historioitsija ja kirjailija, joka väärensi suuren määrän antiikin aikaista kirjallisuutta. Hänen motiivinaan oli tuottaa kunniaa erityisesti Euroopalle sekä omalle kotiseudulleen ja kotikaupungilleen Viterbolle. Hän väärensi myös arkeologisia löytöjä samassa tarkoituksessa.


title: Annius Viterbolainen

text: Anniuksen ensimmäinen merkittävä teos oli 1471 ilmestynyt "Tractatus de imperio Turcarum" (”Teos turkkilaisten valtakunnasta”), jonka tarkoituksena oli pelotella eurooppalaisia barbaaristen turkkilaisten uhalla. Vuonna 1480 ilmestynyt "De futuris Christianorum triumphis in Turcas et Saracenas" (”Kristittyjen turkkilaisista ja saraseeneista tulevaisuudessa saavuttamista riemuvoitoista”) puolestaan ennusti turkkilaisten häviötä. Tämän jälkeen Annius siirtyi kirjoittamaan eurooppalaisen kulttuurin ja valtioiden historiasta. Hän julkaisi vuonna 1489 Venetsiassa Espanjan kuningas Ferdinand II:lle ja kuningatar Isabellalle omistetun seitsemäntoistaosainen teoksen "Antiquitatum variarum" (”Kaikenlaista muinaisajan historiaa”). Teoksen laajennettu toinen laitos ilmestyi Roomassa vuonna 1497. Esipuheessaan Annius kertoi haluavansa edistää koko Euroopan kunniaa julkaisemalla aiemmin tuntemattomia tai jo kadonneiksi luultuja historiallisia käsikirjoituksia. Todellisuudessa nämä ”löydöt” olivat hänen itsensä laatimia väärennöksiä.


title: Annius Viterbolainen

text: Anniuksen ”löytämiä” ja julkaisemia käsikirjoituksia olivat muun muassa kaksi osaa Quintus Fabius Pictorin kulta-aikaa ja Rooman kukkuloita käsittelevästä teoksesta, yksi teos Caius Semproniukselta, viisi babylonialaisen papin Berossoksen teosta sekä erinäisiä teoksia Myrsilokselta, Metastheneelta, Arkhilokhokselta, Cato vanhemmalta, Filon Juutalaiselta, Ksenofonilta, Antoninus Piukselta ja egyptiläiseltä Manetholta. Annius laittoi kaikki nämä muinaiset kirjailijat ylistämään Eurooppaa. Hän myös asetti eri tekstit tukemaan toisiaan ja kirjoitti siten uusiksi suuren osan Euroopan muinaishistoriaa. Hänen teoksissaan oli selostuksia Nooan poikien roolista eri maiden asuttamisessa, kuvitteellisia luetteloita Egyptin ja Kaldean hallitsijoista jne. Tiedoissaan olleiden aukkojen vuoksi hän ajoitti Manethon kolme sataa vuotta myöhempään aikaan, kuin milloin tämä oli todellisuudessa elänyt. Vaikka Annius pyrki pääasiassa tuottamaan kunniaa koko Euroopalle, hän oli valmis väärentämään myös kotiseutupatriotismin nimissä. Hän esimerkiksi hautasi kotikaupunkinsa Viterbon lähistölle väärennetyllä piirtokirjoituksella varustamansa kiven, jonka mukaan Isis ja Osiris olivat perustaneet Viterbon 3 000 vuotta aiemmin ja se oli siten vanhempi kuin Rooma. Annius pyrki väärennetyissä käsikirjoituksissaan yhdistämään egyptiläisen ja babylonialaisen korkeakulttuurin etruskeihin voidakseen antaa Keski-Italiassa sijaitsevalle Viterbolle tärkeämmän roolin sivilisaation historiassa.


title: Annius Viterbolainen

text: Annius toimi vuodesta 1499 Rooman Pyhän palatsin mestarina ja osallistui Roomassa julkaistun kirjallisuuden valvomiseen. Erään tiedon mukaan hänet olisi myrkytetty hänen arvosteltuaan vuonna 1502 Cesare Borgian elämää.


title: Annius Viterbolainen

text: Anniuksen julkaisemat teokset otettiin innolla vastaan muun muassa Espanjassa ja Saksassa. Hänellä oli vaikutusta myös ruotsalaiseen Johannes Magnukseen ja suomalaiseen Johannes Messeniukseen. Merkittävin Anniuksen väärennöksistä oli hänen 1498 julkaisemansa Berossoksen kronikka "Babylonica", kuuluisa ja todellisuudessa lähes kokonaan kadonnut teos. Anniuksen siitä tekemällä väärennöksellä oli suuri suosio ja vaikutus eurooppalaisten tutkijoiden parissa aina 1700-luvulle saakka.


title: Orbital ATK

text: Orbital ATK on yhdysvaltalainen ilmailu-, avaruus- ja sotateollisuusalan yritys. Se muodostui helmikuussa 2015, kun Orbital Sciences Corporation ja osa Alliant Techsystemsistä fuusioituivat.


title: Orbital ATK

text: Chandlerissa Arizonassa sijaitsevaan Flight Systems Group -osaan kuuluvat Pegasus-, Minotaur- ja Antares-kantoraketit sekä kiinteän ajoaineen raketit.


title: Orbital ATK

text: Baltimoressa Marylandissa sijaitseva Defense Systems Group valmistaa ohjuksia, sotaelektroniikkaa ja keski- ja suuren kaliberin ammuksia.


title: Orbital ATK

text: Space Systems Group sijaitsee Dullesissa Virginiassa ja toimittaa satelliitteja kaupalliseen, tieteelliseen ja sotilaalliseen käyttöön. Likäksi siihen kuuluu Cygnus-avaruusalus.


title: Per Willy Guttormsen

text: Per Willy ”Betong” Guttormsen (s. 11. kesäkuuta 1942 Narvik) on entinen norjalainen pikaluistelija. Guttormsen oli maailman kärkiluistelijoita 1960-luvun lopulla ja 1970-luvun alussa erityisesti 5 000 metrin ja 10 000 metrin matkoilla. Hän ei kuitenkaan saavuttanut mitaleita MM-, EM- tai olympiakisoista; hänen paras sijoituksensa oli neljäs niin MM- kuin olympiakisoissakin. Guttormsenia on leimallisesti pidetty jo urheilu-uransa aikana Pohjois-Norjan edustajana. Hän on toiminut 2000-luvulla saamelaisalueen yhteiskunnallisessa toiminnassa.


title: Per Willy Guttormsen

text: Guttormsenin kansainvälinen läpimurto tapahtui vuonna 1964, jolloin hän sijoittui kuudenneksi MM-kisoissa. Hän ei päässyt vielä vuoden 1964 Innsbruckin talviolympialaisiin, koska ei kyennyt vielä haastamaan pitkillä matkoilla Knut ”Kuppern” Johannesenia, Fred Anton Maieria ja Per Ivar Moea.


title: Per Willy Guttormsen

text: Guttormsen osallistui kaikkiaan 13 EM- ja MM-kisaan vuosina 1964–1972. EM-kisasijoitukset eri vuosina olivat seuraavat: 1965 15., 1966 11., 1968 7., 1970 10. ja 1971 7. Vastaavasti MM-kisoissa sijoitukset eri vuosina olivat: 1965 12., 1966 paras saavutus eli 4., 1967 7., 1968 9., 1971 8. ja 1972 13.


title: Per Willy Guttormsen

text: Guttormsen osallistui ensimmäisen kerran olympialaisiin vuonna 1968 Grenoblessa. Molemmilla pitkillä matkoilla, 5 000 ja 10 000 metrillä, hänen sijoituksensa oli neljäs. 10 000 metrillä hän jäi vain vajaan sekunnin päähän pronssimitalin saaneesta ruotsalaisesta Örjan Sandlerista. Seuraavissa talviolympialaisissa Sapporossa vuonna 1972 Guttormsen sijoittui vielä 10 000 metrillä 11:nneksi.


title: Per Willy Guttormsen

text: Urallaan Guttormsenilla oli maailmanennätys hallussaan kolme kertaa. Ennätykset olivat hänen hallussaan 12,7 sekuntia, 20 minuuttia ja 10,5 kuukautta. Ensimmäinen näistä syntyi kokonaispisteissä Oslon Bislettillä 11.–12. helmikuuta 1967, kun Guttormsen voittaessaan viimeisen matkan 10 000 metriä saavutti yhteispisteiksi 178.056. Ennätys kesti vain muutaman sekunnin, koska Guttormsenin pari Svein-Erik Stiansen otti Guttormsenin jäljessä maalilinjan ylittäessään yhteispisteiden ME:n haltuunsa luisteltuaan paremmin muut lyhyemmät matkat. Toisen ME:nsä Guttormsen saavutti 10 000 metrillä rikkoessaan kilpakumppaninsa Fred Anton Maierin ME:n ajalla 15.25,9 luistellessaan Oslon Bislettillä EM-kisoissa 28. tammikuuta 1968. Maier itse rikkoi kuitenkin Guttormsenin ME-ajan jo seuraavassa parissa parantaen Guttormsenin ennätystä 5,2 sekunnilla. Kolmas ME oli pidempi-ikäinen, kun Guttormsen luisteli 10. maaliskuuta 1968 Inzellissä ajan 15.16,1. Ennätys kesti vajaan vuoden, kunnes Alankomaiden Kees Verkerk rikkoi sen 26. tammikuuta 1969 12,5 sekunnilla.Uransa jälkeen pohjoisen Norjan kasvatti Guttormsen on toiminut Norjan saamelaisalueen politiikkaan kuuluen saamelaispuolueeseen "Sámit Mátta/Lulli-Norggas", jonka edustajana hän oli Norjan saamelaiskäräjillä eli norjalaisittain Sametingetissä. Guttormsenin asuinpaikka on kuitenkin ollut etelämpänä Åsnesin kunnassa, Hedmarkin läänissä.


title: Mark Rylance

text: David Mark Rylance Waters (s. 18. tammikuuta 1960 Ashford, Kent) on englantilainen näyttelijä, teatteriohjaaja ja näytelmäkirjailija.


title: Mark Rylance

text: Rylance on yksi arvostetuimmista brittiläisistä teatterinäyttelijöistä. Hän on saanut urallaan muun muassa kaksi Olivier- ja kolme Tony-palkintoa. Rylance palkittiin parhaan miessivuosan Oscarilla ja Baftalla roolistaan Rudolf Abelina elokuvassa "Vakoojien silta" vuonna 2016.


title: MM-rallikausi 1993

text: MM-rallikausi 1993 oli järjestyksessään rallin maailmanmestaruussarjan 21. kausi. Norsunluurannikon ralli jätettiin pois vuoden 1993 kilpailukalenterista, joten nyt ajettiin 13 kilpailua kauden aikana.


title: MM-rallikausi 1993

text: Mestaruuden vei neljännen kerran urallaan Juha Kankkunen, nyt Toyota Celicalla. Toiseksi ajoi Ford Escortilla ranskalainen François Delecour ja kolmanneksi Kankkusen tallikaveri Didier Auriol. Valmistajien mestaruuden vei Toyota, ennen Fordia. Kolmanneksi sijoittui Subaru, joka loppukaudesta esitteli uuden Imprezan. Martini Racing jättäytyi pois sarjasta täksi kaudeksi, mutta Lancia Deltalla ajoi vielä italialainen Jolly Club, jonka kausi oli pettymys.


title: Václav Hanka

text: Václav Hanka (10. kesäkuuta 1791 Hořiněves – 12. tammikuuta 1861 Praha) oli tšekkiläinen kielitieteilijä ja historioitsija. Hän väärensi useita keskiaikaisia käsikirjoituksia luodakseen kotimaalleen hienomman kulttuurihistorian.


title: Václav Hanka

text: Hanka opiskeli lakia Wienissä, mutta kiinnostui jo opiskeluvuosinaan tšekkien kansallisista pyrinnöistä. Hän työskenteli vuodesta 1822 Prahan kansallismuseon ensimmäisenä kirjastonhoitajana. Väärennöstensä ohella Hanka julkaisi aitojen kansanlaulujen kokoelmia, useita Tšekin kirjallisuuden ja kielen historiaa käsitelleitä teoksia sekä kielioppi- ja sanakirjoja. Hanka kannatti panslavismia ja osallistui vuoden 1848 slaavilaiskongressiin Prahassa. Hänet valittiin Itävallan keisarikunnan valtiopäiville, mutta hän ei ottanut paikkaansa vastaan. Hänet nimitettiin 1849 slaavilaisten kielten professoriksi Prahan yliopistoon.


title: Václav Hanka

text: Koska Hankan mielestä kansalliseksi ylpeydenaiheeksi sopivaa keskiaikaista tšekkiläistä kirjallisuutta ei käytännössä ollut, hän päätti ruveta väärentämään sitä itse. Tässä puuhassa häntä auttoi se, että hän oli lahjakas runoilija ja tunsi kielihistoriaa sekä muinaisböömin kieltä. Hän väärensi vanhoja runo-, satu- ja laulukokoelmia, ja väitti sitten löytäneensä ne hyvällä onnella vanhoista luostareista, linnoista ja kirkontorneista. Hän väärensi myös miniatyyrejä ja vanhoja allekirjoituksia olemassa olleisiin vanhoihin käsikirjoituksiin. Vuonna 1817 Hanka toi julkisuuteen Královésta () ”löytämänsä” niin sanotun Köninghofin käsikirjoituksen (), joka näytti olevan 1200- ja 1300-luvulla muinaisböömiksi kirjoitettu laaja kokoelma tšekkiläistä kansanperinnettä. Seuraavana vuonna hän ”löysi” Grünbergin ("Zelená Hora") linnasta niin sanotun Grünbergin käsikirjoituksen, joka oli 800-luvulla kirjoitettu kuvaus Böömin muinaisesta sankariajasta. Historioitsija František Palacký käytti sitä erään tutkimuksensa lähteenä. Tunnettu kielitieteilijä Josef Dobrovský epäili julkisesti käsikirjoituksen aitoutta, mutta joutui julkisuudessa niin ankaran arvostelun kohteeksi, että joutui korjaamaan näkemystään.


title: Václav Hanka

text: Hanka kuoli arvostettuna kansalaisena vuonna 1861. Keskustelu hänen löytämiensä käsikirjoitusten aitoudesta virisi uudelleen vuonna 1887, mutta kriitikot jäivät alakynteen, sillä heidän motiivejaan pidettiin epäisänmaallisina. Lopulta kielitieteilijät onnistuivat osoittamaan teksteistä runsaasti kielivirheitä ja historiantutkijat anakronismeja, minkä lisäksi kemiallinen analyysi osoitti käsikirjoitusten kuvituksessa käytetyn väriaineita, joita ei ollut olemassa keskiajalla.


title: Elias Valtonen

text: Elias Valtonen (s. 11. kesäkuuta 1999 Eura) on suomalainen koripalloilija. Monipuolisena pelaajana pääasiassa pienenä laitahyökkääjänä pelaavaa Valtosta pidetään yhtenä suomalaissukupolvensa lupaavimmista pelaajista.


title: Elias Valtonen

text: Euran Veivin kasvatti Valtonen debytoi Korisliigassa Korihaiden joukkueessa 14 vuoden ikäisenä helmikuussa 2014 ja teki myös ensimmäisen Korisliiga-korinsa samanikäisenä. Hän pelasi kaudella 2013–2014 viidessä ottelussa 0,4 pisteen ja 0,4 syötön keskiarvoilla. Korihait jäi runkosarjassa viimeiseksi ja putosi I-divisioonaan.


title: Elias Valtonen

text: Korihaissa pelatun I-divisioona A -kauden jälkeen Valtonen siirtyi Helsinkiin, lukiojoukkue HBA-Märskyyn. Jo alaikäisenä häneen osoitettiin kiinnostusta yhdysvaltalaisista huippuyliopistoista.


title: Elias Valtonen

text: Valtonen on pelannut B-nuorten maaotteluita 45 kappaletta. Hänet valittiin vuonna 2014 alle 16-vuotiaiden poikien EM-kilpailuissa Suomen joukkueen arvokkaimmaksi pelaajaksi. Maaliskuussa 2015 Valtonen kutsuttiin Jordan Brand Classic -leirille.


title: Elias Valtonen

text: Vuonna 2015 Valtonen pelasi Suomen alle 16-vuotiaiden maajoukkueessa, joka sijoittui ikäluokan EM-kilpailuissa kuudenneksi ja saavutti Suomen koripallohistorian ensimmäisen nuortensarjojen MM-kisapaikan. Hänet nimettiin vuoden 2016 MM-turnauksen joukkueeseen.


title: Elias Valtonen

text: Lokakuussa 2017 Valtonen antoi sitoumuksensa yliopistoliiga NCAA:ssa pelaavaan Arizona Stateen. Valtonen siirtyy Yhdysvaltoihin pelikaudeksi 2018-19.


title: Elias Valtonen

text: Valtonen on arvioinut omiksi vahvuuksikseen pelinlukutaidon sekä korille ajamisen ja leikkaamisen. Nuoresta iästään johtuen hänen fyysiset ominaisuutensa ovat olennainen kehityskohde. Lisäksi Valtonen on sanonut haluavansa kehittää hyppyheittoaan. Korihaiden toiminnanjohtajan mukaan Valtosella on hyvä pelinlukutaito ja pelirohkeus.


title: Elias Valtonen

text: Kesäkuussa 2016 Valtosen arvioitiin kykenevän pelaamaan tulevaisuudessa 2–3-paikan swingmaninä huipputasolla hyökkäyksessä vahvuutenaan monipuolinen heittovalikoima kaukaa ja keskietäisyydeltä. Valtosen monipuolisuutta, johon lukeutuvat muun muassa hyvä pallonkäsittely- ja syöttötaito, on kehuttu.


title: Elias Valtonen

text: Valtonen suunnitteli hakevansa Mäkelänrinteen lukioon, mikä tapahtui, ja jatkossa mahdollisesti yhdysvaltalaisille yliopistokentille.


title: Žanis Peiners

text: Žanis Peiners (s. 2. elokuuta 1990 Rēzekne, Latvian tasavalta) on latvialainen koripalloilija.


title: Žanis Peiners

text: Peiners on pelannut urallaan kotimaansa lisäksi Ukrainassa. LBL:n tähdistöottelussa hän on pelannut vuosina 2011, 2012 ja 2013. Kaudella 2014–2015 Peiners edusti BK Ventspilsiä, joka pelasi kauden aikana Latvian pääsarjan lisäksi Eurocupia ja Baltian liigaa.


title: Žanis Peiners

text: Peiners on pelannut myös Latvian maajoukkueessa.


title: Joonas Järveläinen

text: Joonas Järveläinen (s. 17. elokuuta 1990) on virolainen koripalloilija.


title: Joonas Järveläinen

text: Järveläinen on pelannut virolaisissa miesten seurajoukkueissa. Hän on pelannut Viron pääsarjan lisäksi Baltian liigaa.


title: Draymond Green

text: Draymond Jamal Green (s. 4. maaliskuuta 1990 Saginaw, Michigan) on yhdysvaltalainen koripalloilija, pelipaikaltaan pieni laitahyökkääjä. Hän edustaa NBA-liigassa pelaavaa Golden State Warriorsia. Poikkeuksellisen monipuolisesti pelaavaa Greeniä pidetään yleisesti esimerkkinä uuden ajan yleispelaaja-prototyypistä.


title: Draymond Green

text: Warriors varasi Greenin vuoden toisella kierroksella, tilaisuuden 35. pelaajana. Ennen ammattilaisuraansa hän pelasi yliopistokoripalloa Michiganin osavaltionyliopistossa.


title: Draymond Green

text: Lapimurtonsa NBA-kentillä Green teki kaudella 2014–2015 toimittuaan kahdella ensimmäisellä kaudellaan lähinnä varamiehen roolissa pienillä minuuteilla. Hän voitti Warriorsissa NBA:n mestaruuden vuonna 2015, ja hänet valittiin samalla kaudella .


title: Draymond Green

text: Kaudella 2015–2016 Green teki useita tripla-tuplia, nelospaikan pelaajana eniten yhden kauden aikana NBA:n historiassa.


title: Draymond Green

text: Kesäkuussa 2016 Green valittiin Yhdysvaltain olympiajoukkueeseen Rio de Janeiroon. Yhdysvallat voitti Riossa kultaa.


title: Draymond Green

text: Helmikuussa 2017 Green teki tripla-tuplan vain neljällä pisteellä kirjattuaan 12 levypalloa, kymmenen korisyöttöä ja kymmenen pallonriistoa.. Vuonna 2017 Green voitti Warriorsissa toisen NBA-mestaruutensa ja vuonna 2018 kolmannen.


title: Fusidiinihappo

text:
Fusidiinihappo, kemialliselta nimeltään "2-[(1S,2S,5R,6S,7S,10S,11S,13S,14Z,15R,17R)-13-(asetyloksi)-5,17-dihydroksi-2,6,10,11-tetrametyylitetrasyklo[8.7.0.02,7.011,15]heptadekan-14-yylideeni]-6-metyylihept-5-eenihappo", on antibiootti, joka tehoaa grampositiivisiin bakteereihin kuten streptokokkeihin ja stafylokokkeihin. Gramnegatiivisista kokkibakteereista lääkkeelle ovat koeputkessa herkkiä Neisseria-suvun lajit kuten gonokokki ja meningokokki. Lääkkeellä on todettu tehoa myös mykobakteereihin. Suurimman käytön lääke on saanut pinnallisissa tulehduksissa kuten silmien ja ihon tulehduksissa. Sitä voi nauttia myös sisäisesti esimerkiksi tabletteina, mutta se on paljon esimerkiksi tavallisia penisilliinejä kalliimpaa. Aineen on kehittänyt lääkeyhtiö Leo Pharma jo 1960-luvulla ja se on yhä käytössä. Fusidiinihappo eristettiin alun perin Fusidium coccineum sienestä.
Fusidiinihappo on kiinteää ainetta ja sen kemiallinen kaava on CHO, moolimassa 516,709 g/mol, sulamispiste 192.5 °C ja CAS-numero 6990-06-3.


title: Fusidiinihappo

text: Fusidiinihappo on rakenteeltaan steroidi, vaikka siltä puuttuvat tyypilliset steroidien hormoniominaisuudet. Suun kautta nautittuna aine erittyy maksaan, jossa se hajoaa, mutta myös muihin kudoksiin kuten sappeen. Aine sitoutuu voimakkaasti veren proteiineihin. Sillä on lyhyehkö puoliintumisaika elimistössä, alle kuusi tuntia. Selkäydinnesteeseen aine ei kulkeudu lainkaan ja virtsaankin vain vähäisessä määrin. Lääke haittaa bakteerien valkuaissynteesiä. Lääkkeen hyvä puoli on sen kapea bakteerikirjo eli se ei häiritse paljonkaan elimistön muuta mikrobikantaa. Myöskään allergisoituminen lääkkeelle ei ole yleistä eikä se aiheuta juurikaan ristiallergioita toisten lääkkeiden kanssa. Huonona puolena on resistenssin nopea kehittyminen lääkettä vastaan, mistä syystä sitä ei tulisi käyttää turhan pitkään eikä ilman bakteerin herkkyysmääritystä. Haittavaikutuksina on mainittu ruoansulatuskanavan oireet.


title: Fusidiinihappo

text: Paikallishoidossa kuten ihovoiteissa fusidiinihapon ohella voidaan antaa jotakin glukokortikoidia. Tableteissa fusidiinihappo on natriumfusidaattina (CHNaO), joka on fusidiinihapon suola.


title: Jesús Gil Manzano

text: Jesús Gil Manzano (s. 4. helmikuuta 1984 Don Benito, Espanja) on espanjalainen jalkapalloerotuomari. Hän on tuominnut maan pääsarjassa Primera Divisiónissa vuodesta 2012 lähtien. Kansainvälisenä erotuomarina hän toiminut vuodesta 2014 alkaen.


title: Jesús Gil Manzano

text: Ensimmäisen ottelunsa Primera Divisiónissa hän tuomitsi 25. elokuuta 2012, jossa kohtasivat Málaga ja Mallorca.


title: Jesús Gil Manzano

text: Gil Manzano oli tuomitsemassa kauden 2013–2014 Copa del Reyn puolivälieräottelua Racing Santanderin ja Real Sociedadin välillä, joka keskeytettiin ensimmäisen minuutin jälkeen Racing-pelaajien kieltäydyttyä pelaamasta ottelussa seuran palkanmaksuongelmien takia.


title: Kirsi Siren (teatteriohjaaja)

text: Kirsi Helena Susanna Siren (ent. Aropaltio, o.s. Siren, s. 14. toukokuuta 1945 Helsinki) on suomalainen teatteriohjaaja ja teatterinjohtaja. Vuonna 1964 ylioppilaaksi kirjoittanut Siren valmistui ohjaaja-dramaturgiksi vuonna 1970 ja teatteritaiteen maisteriksi 2007.


title: Kirsi Siren (teatteriohjaaja)

text: Siren toimi dramaturgina nukketeatteri Vihreässä Omenassa vuosina 1971–1975. Vuonna 1975 hän perusti sisarensa, lavastaja Sara Sirenin kanssa Espooseen lastenteatterin, Teatteri Hevosenkengän, jossa hän on työskennellyt siitä lähtien.


title: Kirsi Siren (teatteriohjaaja)

text: Kirsi Siren palkittiin maaliskuussa 2015 elämäntyöstään lasten- ja nuortenteatteripalkinnolla. Palkinnon myönsi Suomen Teatterit ry ja Suomen Assitej ry.


title: Kirsi Siren (teatteriohjaaja)

text: Sirenin vanhemmat ovat arkkitehdit Kaija ja Heikki Siren.


title: Kirsi Siren (teatteriohjaaja)

text: Siren toimi Espoon kaupunginvaltuuston jäsenenä vuosina 1997–2012. Hän kuului ensin Vihreiden valtuustoryhmään, mutta loikkasi vuonna 2010 Kokoomuksen valtuustoryhmään. Vuoden 2012 kunnallisvaaleissa hän ei enää ollut ehdolla.


title: Esko Kivisaari

text: Esko Kivisaari (s. 8. syyskuuta 1957, Turku) on ollut Finanssialan keskusliiton varatoimitusjohtaja vuodesta 2007 sekä International Acturial Associationin pensions and employee -komitean johtaja vuodesta 2005. Hän on filosofian maisteri. Hän oli Eläke-Varman matemaatikko vuosina 1985–1987, osastopäällikkö vuosina 1987–1995, aktuaari vuosina 1995–1998, Varma-Sammon tutkimusjohtaja vuosina 1998–2001 sekä Suomen vakuutusyhtiöiden keskusliiton toimitusjohtaja vuosina 2001–2006. Vuosina 1997–2004 hän oli SVH:n tutkintalautakunnan jäsen, vuosina 1996–2002 International Acturial Associationin pensions and employee -komitean jäsen ja vuosina 2003–2004 tämän varapuheenjohtaja, ja vuodesta 2005 hän on ollut tämän johtaja. Vuodesta 2000 hän on ollut Acturial Association of European Insurance Committeen jäsen ja tämän puheenjohtaja vuodesta 2000. Vuosina 2000–2001 Kivisaari oli Suomen aktuaariyhdistyksen sihteeri ja vuosina 2001–2003 tämän varapuheenjohtaja ja vuosina 2004–2005 puheenjohtaja. Vuodesta 2014 lähtien hän on ollut Insurance Europen hallituksen jäsen.


title: Luigi Maggi

text: Luigi Maggi (21. joulukuuta 1867 Torino – 22. elokuuta 1946 Torino) oli italialainen elokuvaohjaaja ja näyttelijä.


title: Luigi Maggi

text: Teatterissa työskennellyt Maggi aloitti elokuvauransa vuonna 1906 Arturo Ambrosion tuotantoyhtiön näyttelijänä. Jo samana vuonna hän ohjasi muutamia lyhytelokuvia. Pian Maggista tuli Ambrosio Filmin pääohjaaja. Hänen ensimmäinen suuri menestyksensä oli Edward Bulwer-Lyttonin romaaniin perustuva "Pompeijin viimeiset päivät" (1908), joka aloitti historiallisten suurelokuvien sarjan. "Keisari Nero" (1909) menestyi hyvin myös ulkomailla. Ohjaajan parhaana pidetty elokuva on vuonna 1911 valmistunut "Nozze d’oro" (”Kultahäät”), jossa hän näytteli toista pääosaa. Huomiota herätti myös "Saatana" (1912), jonka on nähty vaikuttaneen D. W. Griffithin "Suvaitsemattomuuteen" (1916).


title: Luigi Maggi

text: Ensimmäisen maailmansodan ja sitä seuranneiden Italian elokuvateollisuuden kriisivuosien aikana Maggi teki elokuvia useille tuotantoyhtiölle saavuttamatta suurempaa menestystä. 1920-luvun alusta lähtien hän työskenteli etupäässä näyttelijänä. Maggin viimeinen ohjaustyö oli "La bambola vivente" (”Elävä nukke”) vuonna 1924.


title: Yue-ooppera

text: Yue-ooppera () eli shaoxing-ooppera on Kiinan Zhejiangin maakunnan alueelta peräisin oleva kiinalaisen oopperan muoto. Yue-oopperan näyttelijät ovat pääosin naisia ja sen tarinat kertovat usein rakkaudesta ja romantiikasta. Kiinassa Yue-ooppera on Peking-oopperan jälkeen suosituin oopperamuoto


title: Yue-ooppera

text: Yue-ooppera on kiinalaisen oopperan mittakaavassa verrattain nuori tulokas. Ensimmäinen yue-oopperan lavaesitys tehtiin vuonna 1906 Shengin piirikunnassa sijainneessa kylässä Shaoxingissa. Esityksen musiikki perustui paikallisille kansanlauluille ja puvustus sekä lavastus olivat suhteellisen alkeelliset. Tyyli alkoi joka tapauksessa kerätä yleisöä ja vuonna 1910 sitä esitettiin ensimmäisen kerran Zhejiangin pääkaupunki Hangzhoussa. Wang Jinshui toi tyylin esittäjäjoukkonsa mukana Shanghaihin vuonna 1916. Sittemmin oopperaa uudistettiin tuomalla esityksiin esimerkiksi uusina soittimina kaksikielinen erhu ja kolmikielinen sanxian. 1930-luvulla alalle tuli naisnäyttelijöitä ja oopperan musiikki muuttui heidän myötään lyyrisemmäksi ja melodisemmaksi. 1940-luvulla vaikutteita otettiin myös länsimaisista elokuvista ja kiinalaisesta romanttisesta perinteestä. Uudistuksia ajoi tällä kertaa tunnetuksi tullut näyttelijä Yuan Xuefen ja niihin kuului esimerkiksi valaistus, erilaiset lavasteet, värikkäät meikit ja antiikista vaikutteita saaneet vaatteet.


title: Yue-ooppera

text: Yue-oopperassa näytelmien tarinat keskittyvät usein naisiin ja romantiikkaan, kun taas kiinalaisen oopperan monissa muissa tyyleissä suositumpia ovat esimerkiksi sotadraamat. Ehkäpä tunnetuin yue-oopperanäytelmä on "Liang Shanbo ja Zhu Yingtai", oopperaversio vanhemmasta tarinasta. Yue-oopperana se esitettiin ensimmäisen kerran vuonna 1952. Muita tunnettuja yue-oopperoita ovat "Punaisen huoneen uni" ja "Läntisen huoneen romanssi".


title: Yue-ooppera

text: Kaikki yue-oopperan näyttelijät olivat vielä miehiä sen ensimmäisen esityksen aikana vuonna 1906. Wang Jinshui alkoi kouluttaa rooleihin naisia vuonna 1923, ja naisista kootut oopperaryhmät syrjäyttivät miesryhmät 1930-luvun aikana. Kiinalaisessa oopperassa aikanaan vallinnut miesnäyttelijöiden tapa esittää myös naisrooleja on vähentynyt huomattavasti, kun taas sitä vastoin yue-oopperassa yleinen naisnäyttelijöiden tapa esittää myös miesrooleja on edelleen suosiossa.


title: Sastamalan oppilaitokset

text: Sastamalan oppilaitoksilla tarkoitetaan SASKY koulutuskuntayhtymän Sastamalassa toimivia oppilaitoksia:


title: Kansainvälinen Osuustoimintaliitto

text: Kansainvälinen Osuustoimintaliitto (KOL, "engl." International Co-operative Alliance, ICA) on osuustoiminta-alan kansainvälinen kattojärjestö. Vuonna 1895 perustettu liitto on maailman suurin ei-valtiollinen järjestö. Liiton jäsenyritykset työllistävät yli 100 miljoonaa ihmistä. Liitto edustaa yhteensä noin miljardia osuuskuntien jäsentä eri puolilla maailmaa.


title: Kansainvälinen Osuustoimintaliitto

text: Kansainvälisellä Osuustoimintaliitolla on vajaat 300 jäsentä 94 eri maassa. Jäsenet ovat kansallisia osuustoimintaliittoja, yksittäisiä osuustoiminnallisia organisaatioita ja valtiollisia osuustoimintaan liittyviä organisaatioita. Suomesta liittoon kuuluvat Pellervo-Seura sekä SOK.


title: Kansainvälinen Osuustoimintaliitto

text: Liiton presidentti on ollut Pauline Green vuodesta 2009. Liiton hallitukseen kuuluu Suomesta "Anne Santamäki".


Karkun kotitalous- ja sosiaalialan oppilaitos on osa SASKY koulutuskuntayhtymää ja yksi kolmesta Sastamalan oppilaitoksesta. Oppilaitos sijaitsee Karkussa. Sastamalan oppilaitosten opetustehtävän tavoitteena on osaavan työvoiman saattaminen avoimille työmarkkinoille.


Karkun kotitalous- ja sosiaalialan oppilaitos on toisen asteen ammatillinen oppilaitos, jossa voi suorittaa ammatillisia perustutkintoja seuraavilla aloilla:
Opintojen ohella opiskelijoilla on mahdollisuus suorittaa ammattiosaajan työkykypassi -opintokokonaisuus.


title: Kirkiaceae

text: Kirkiaceae on muutamalajinen afrikkalainen kasviheimo koppisiemenisten Sapindales-lahkossa. Siihen kuuluu vain "Kirkia"-suku.


title: Kirkiaceae

text: Suvun kasvit ovat puita tai pensaita, joilla on usein juurimukuloita ja jotka sisältävät ellaghappoa. Kasveissa on myös rauhaskarvoja. Lehdet ovat sijoittuneet vastakkaisiksi pareiksi tai kierteisesti ja sijaitsevat melko lähekkäin, ovat parilehdykkäisiä, pääteparisia; lehdykät sahalaitaisia. Kasvit ovat yksikotisia. Kukinto on kaksihaarainen viuhko (dikaasio), jonka osakukinnot ovat yksihaaraviuhkoja (monokaasioita). Kukat ovat pieniä ja neljälukuisia. Verhiö on tyvestään yhdistynyt, ristikkäinen. Teriön sisäpinnan tyvellä on erittäviä karvoja. Hedekukissa on verhovastainen hetiö ja emiön jäänne, pistillodi. Emikukissa on joutoheteitä ja neljän tai harvemmin kahdeksan emilehden yhteenkasvettumana muodostunut monilokeroinen sikiäin; kussakin emilehdessä on yksi siemenaihe; pohjuksen kärki on kovera, turvonnut ja rauhasmainen; vartalot pystyjä ja lopulta haaroittuneita, luotit pieniä. Hedelmä on harjuinen tai särmikäs lohkohedelmä.


title: Kirkiaceae

text: "Kirkia"-lajit kasvavat trooppisessa ja eteläisessä Afrikassa sekä Madagaskarissa.


title: Kirkiaceae

text: Kirkiaceae-heimon ainoassa suvussa on kahdeksan lajia. Suku on aiemmin viety kvassiakasveihin (Simaroubaceae) tai niiden yhteyteen, mutta eroaa niistä fytokemialtaan.


title: Buttocks

text: Buttocks on suomalaisen Charlies-yhtyeen albumi vuodelta 1970. Alkuperäiset luettelotunnukset LRLP - 29.


title: MM-rallikausi 1994

text: MM-rallikausi 1994 oli järjestyksessään rallin maailmanmestaruussarjan 22. kausi. Kaudella ajettiin 10 osakilpailua, kun FIA otti tälle kaudelle käyttöön osakilpailujen kierrätyksen. Tällä kaudella Ruotsin rallissa, Australian rallissa ja Katalonian rallissa ajettiin vain F2-luokan kilpailu. Viimeksi yhtä vähän osakilpailuja oli kaudella 1976.


title: MM-rallikausi 1994

text: Mestaruuteen ajoi ranskalainen Didier Auriol, jättäen espanjalaisen Carlos Sainzin toiseksi ja Juha Kankkusen kolmanneksi. Valmistajien mestaruuden vei jälleen Toyota Team Europe ennen Ford Motor Companya sekä 555 Subaru World Rally Teamia.


title: MM-rallikausi 1994

text: Kuljettajien maailmanmestaruussarjan pistelaskujärjestelmä


title: MM-rallikausi 1994

text: Valmistajien pistelaskujärjestelmä, jossa valmistajan parhaitein sijoittunut kuljettaja keräsi pisteitä valmistajalle.


title: Ferris (albumi)

text: Ferris on suomalaisen Ferris-yhtyeen esikoisalbumi vuodelta 1971. Alkuperäiset luettelotunnukset LRLP 34. Yhtyeen alkuperäinen basisti Jaakko Itävaara jätti yhtyeen pian nauhoitusten jälkeen, eikä hän siksi esiinny levyn kannessa, ja hänet on merkitty levyn kreditteihin vierailijaksi.


title: Seb Morris

text: Sebastian "Seb" Morris (s. 30. marraskuuta 1995 Wrexham, Wales) on brittiläinen moottoriurheilija.


title: Seb Morris

text: Morris aloitti uransa Karting-sarjoissa vuonna 2007. Vuonna 2010 Morris kilpaili Ginetta Junior Championship -sarjassa saavuttaen yhden palkintosijan ollen sarjan kaikkien aikojen nuorin palkintosijoille sijoittunut kuljettaja. Samana vuonna hän voitti Ginetta Junior Talvisarjan mestaruuden. Vuonna 2011 Morris jatkoi Ginetta Junior Championship -sarjassa ja onnistui voittamaan sarjan mestaruuden voittaen 20 startista 11 kilpailua kauden aikana.


title: Seb Morris

text: Vuonna 2012 Morris siirtyi Formula Renault BARC -sarjaan saavuttaen viisi voittoa, seitsemän paalupaikkaa ja kuusi palkintosijaa sijoittuen sarjan kolmanneksi. Samana vuonna hän voitti Formula Renault BARC Talvisarjan mestaruuden. Vuonna 2013 Morris ajoi BRDC Formula 4 -sarjassa saavuttaen yhden voiton ja kymmenen palkintosijaa sijoittuen sarjan toiseksi. Vuonna 2014 Morris kilpaili Formula Renault NEC -sarjassa saavuttaen kaksi voittoa, kolme paalupaikkaa ja viisi palkintosijaa sijoittuen sarjan kolmanneksi. Samana vuonna hän ajoi neljä kilpailua Formula Renault Alps -sarjassa. Vuonna 2015 Morris kilpaili GP3-sarjassa Status Grand Prix -tallissa saavuttaen kuusi pistettä.


title: Lintupäiväkirja 2015

text: Lintupäiväkirja 2015 on lintuharrastajille kuvitettu kalenterin muotoinen havaintopäiväkirja, jonka ovat tehneet Pertti Koskimies, Dan Zetterström ja Mats Ottosson. Sen on julkaissut vuonna 2014 Readme.fi.


title: Lintupäiväkirja 2015

text: Kuvituksen on maalannut lintumaalari Dan Zetterström, ja Pertti Koskimiehen suomenkielinen teksti pohjautuu Mats Ottossonin alkuperäisteksteihin suomalaisiin oloihin sovitettuna. Teos on paitsi havaintopäiväkirja, myös tietoteos. Jokaisen viikon kohdalla on ajankohtainen lintutietopaketti. Kirja käy pihabongarin havaintokalenteriksi, mutta myös normaaliksi viikkokalenteriksi, jossa on nimipäivät ja muistiinpanotilaa viikon ajalle joka aukeamalla.


title: Lintupäiväkirja 2015

text: William Velmala kiittää arviossaan Tringa-lehdessä Zetterströmin upeaa kuvitusta, josta osa on peräisin maasto-oppaiden parhaimmistoon kuuluvasta "Lintuoppaasta".


title: Imatinibi

text: Imatinibi (CHNO) on tyrosiinikinaasientsyymin inhibiittoreihin kuuluva orgaaninen yhdiste. Yhdistettä käytetään lääketieteessä syöpien, erityisesti kroonisen myelooisen leukemian hoidossa. Imatinibi on ensimmäinen markkinoille tullut myelooman hoitoon tarkoitettu tyrosiinikinaasin estäjä.


title: Imatinibi

text: Imatinibi on tyrosiinikinaasin inhibiittori. Tyrosiinikinaasi liittää fosfaattiryhmän ATP-molekyyliltä eräiden proteiinien tyrosiiniaminohappoon ja näistä fosforyloituneita proteiineja tarvitaan solujen jakaantumisessa, kasvussa ja erikoistumisessa. Imatinibi sitoutuu spesifisesti voimakkaasti jakaantuviin valkosoluihin, jotka sisältävät niin sanotun Philadephia-geenimutaation. Imatinibi sitoutuu tyrosiinikinaasiin lähelle ATP:n sitoutumiskohtaa jolloin sekä ATP:n että tyrosiinikinaasin substraattiproteiinin sitoutuminen tyrosiinikinaasiin estyy ja proteiini ei fosforyloidu. Tällöin syöpäsolu ei myöskään pääse jakaantumaan.


title: Imatinibi

text: Imatinibia käytetään eräiden syöpien kuten kroonisen myelooisen leukemian ja pahanlaatuisten gastrointestinaalisten stroomakasvaimien hoidossa. Imatinibin teho näiden sairauksien hoidossa on hyvä ja lähes kaikki sillä hoidetut potilaat elävät yli 10 vuotta hoidon aloittamisen jälkeen. Lääkettä käytetään pääasiassa mesylaattisuolana ja sen annostus myelooman hoidossa on kiihtyvässä vaiheessa 600 mg/vrk ja kroonisessa vaiheessa 400 mg/vrk. Imatinibin toi markkinoille Novartis vuonna 2001 ja vuonna 2012 sen maailmanlaajuinen myynti oli 46 miljardia Yhdysvaltain dollaria.


title: Imatinibi

text: Tyypillisimmät imatinibin haittavaikutukset ovat suhteellisen lieviä. Niitä ovat ihottuma, huonovointisuus, turvotus ja lihaskouristukset. Lääkeaine voi aiheuttaa myös maksan entsyymiarvojen kasvua, muutoksia veressä, anemiaa ja voi olla sydäntoksinen. Imatinibihoidon aikana syöpäsolut saattavat kehittää resistenssin sitä kohtaan. Näissä tapauksissa potilasta voidaan hoitaa niin kutsutun toisen sukupolven lääkkeillä kuten dasatinibilla tai nilotinibilla


title: Imatinibi

text: Imatinibin synteesin lähtöaineet ovat 3-asetyylipyridiini ja o-toluidiini. 3-asetyylipyridiini reagoi dimetyyliformamidin dimetyyliasetaalin kanssa muodostaen 3-(dimetyyliamino)-1-(3-pyridinyyli)-2-propenonia. o-Toluidiini nitrataan 2-amino-4-nitrotolueeniksi, joka reagoi syanamidin kanssa guanidiinijohdannaiseksi. Guanidiinijohdannainen reagoi 3-(dimetyyliamino)-1-(3-pyridinyyli)-2-propenonin kanssa ja nitroryhmä pelkistetään vedytyksellä aminoryhmäksi. Näin syntyneen tuotteen reaktio 4-(4-metyylipiperatsinometyyli)bentsoyylikloridin kanssa muodostaa imatinibiä.


title: Lähtö matkalle

text: Lähtö matkalle on suomalaisen Finnforest-yhtyeen albumi vuodelta 1976. Alkuperäiset luettelotunnukset LRLP 193.


title: Moment Musical (albumi)

text: Moment Musical on Heikki Sarmannon jazzalbumi vuodelta 1978. Se koostuu lauluista, jotka perustuvat Eino Leinon runoihin. Albumin laulusolisteina ovat Maija Hapuoja ja Tapani Kansa.


title: Moment Musical (albumi)

text: Kaikki sävellykset Heikki Sarmanto.


title: Tohtorinpuukasvit

text: Tohtorinpuukasvit ("Burseraceae") on trooppinen kasviheimo koppisiemenisten Sapindales-lahkossa. Heimoon kuuluvat mm. gabonpuut ("Acoumea"), hartsistaan kuulut olibaanit ("Boswellia"), tohtorinpuut ("Bursera"), elemit ("Canarium") ja mirhapuut ("Commiphora").


title: Tohtorinpuukasvit

text: Tohtorinpuukasvit ovat puita tai pensaita, joiden kaarna on usein hilseilevä ja vaaleanharmaa. Kasvit sisältävät väritöntä tai valkoista, tuoksuvaa ja hartsimaista nestettä, ja aineenvaihdunta tuottaa ellagiinihappoa. Varressa on kivisoluja, sklereidejä, ja karvoitus on hyvin vaihtelevaa. Lehtien päällysketossa on limasoluja. Lehdet ovat pääteparisia, ja lehdykät ovat usein hammaslaitaisia ja niissä on joskus kuultavia pilkkuja. Sekä lehdyköiden että lehtien ruodeissa on usein paksuuntumat eli pulvinukset.


title: Tohtorinpuukasvit

text: Kaksikotisuus on tohtorinpuukasveilla yleistä. Kukan verhiö on vaihtelevissa määrin yhdislehtinen, kolmi- tai neliliuskainen. Vartalo on tavallisesti lyhyt. Kussakin emilehdessä on kaksi siemenaihetta. Hedelmä on kulmikas luumarja ja väliseinistään murtuva, siinä on keskipylväs. Siemenen ravintovarasto on hemiselluloosainen.


title: Tohtorinpuukasvit

text: Tohtorinpuukasvit ovat trooppisen vyöhykkeen kasveja.


title: Tohtorinpuukasvit

text: Tohtorinpuukasvisukuja on 19 ja lajeja 755. Ne jaetaan neljään tribukseen. Lähin sukulaisheimo on sumakkikasvit (Anacardiaceae).


title: Tohtorinpuukasvit

text: Beiselieae käsittää vain yhden lajin, "Beiselia mexicana", joka kasvaa Meksikon Michoacánissa. Se on kaksikotinen. Lehtikannat ovat hyvin turvonneita ja jäävät jäljelle lehden karistua ja kuihtuvat piikeiksi. Sikiäin on 9–12 yhteen kasvaneen emilehden muodostama ja enemmän tai vähemmän vartaloton.


title: Tohtorinpuukasvit

text: Tribuksessa Garugeae on 11 sukua ja 275 lajia tropiikissa, erityisesti Vanhan maailman puolella. Kasvit ovat kaksikotisia tai kukat ovat kaksineuvoisia. Usein ne ovat kolmilukuisia ja joskus pohjus muodostaa tyveltään yhteenkasvaneiden kehälehtien kanssa maljamaisen hypantion. Hedelmä ei useinkaan ole avautuva. Suurimmat suvut ovat elemit ("Canarium", 120 lajia) ja "Dacryodes" (70 lajia).


title: Tohtorinpuukasvit

text: Bursereae-tribus sisältää kolme sukua ja 286 lajia kaikkialla tropiikissa. Ne ovat tavallisesti kausivihantia. Yksineuvoiset kukat sijaitsevat kaksikotisesti, mutta sekaneuvoisuuttakin esiintyy. Runsaiten on lajeja mirhapuiden ja tohtorinpuiden suvuissa, edellisessä 185, joista 150 Afrikassa, ja jälkimmäisessä 110 lajia.


title: Tohtorinpuukasvit

text: Protieae on kolme sukua ja 140 lajia käsittävä tribus. Lajit kasvavat enimmäkseen trooppisessa Amerikassa, mutta myös joitakin Madagaskarissa ja Malaijien saaristossa. Suurin suku on 130-lajinen "Protium".


title: Tohtorinpuukasvit

text: Seuraavat suvut kuuluvat tohtorinpuukasveihin:


title: Magic Song

text: Magic Song on Heikki Sarmannon ja Jeannine Otisin albumi vuodelta 1975. Alkuperäiset luettelotunnukset HILP 144.


title: Magic Song

text: Kaikki sävellykset Heikki Sarmanto.


title: MM-rallikausi 1996

text: MM-rallikausi 1996 oli järjestyksessään 24. MM-rallikausi. Kauden aikana ajettiin vain yhdeksän kilpailua ja mestaruuteen ajoi ensimmäistä kertaa urallaan suomalainen Tommi Mäkinen Mitsubishi Lancerilla. Toiseksi sijoittui viime kauden mestari Colin McRae ja kolmanneksi Ford-kuski Carlos Sainz.


title: MM-rallikausi 1996

text: Ennen Ruotsin rallin alkua Colin McRae oli toimittajien suurin ja melkein ainoa suosikki vuoden 1996 mestariksi. Kukaan ei odottanut kauden 1995 perusteella Mäkisen tai Mitsubishin dominointia. Hallitsevan mestarin McRaen kautta voidaan pitää taas suurena pettymyksenä, sillä hän pystyi kasvattamaan kunnolla pistemääräänsä vasta sen jälkeen, kun Mäkinen oli varmistanut mestaruutensa.


title: MM-rallikausi 1996

text: Kausi 1996 oli monin tavoin vaisu. Juha Kankkunen osallistui vain kolmeen kauden kilpailuun Toyota Celicalla. Toyotan tehdastallin kilpailukielto vesitti sarjaa ja Mitsubishi ajatti vain Mäkistä kaikissa kilpailuissa. Ainoastaan Subaru oli liikkeellä kahdella vahvalla kuskilla, kuskeinaan Colin McRae ja ruotsalainen Kenneth Eriksson.


title: Susilampi

text: Susilampi on Vaalan kunnan pohjoisosassa sijaitseva lampi, joka on halkaisijaltaan noin 300 metriä. Se laskee Susipuron kautta Paatinjärveen. Lammen keskisyvyys on noin 9 metriä.


title: Georges Petit

text: Georges Petit (11. maaliskuuta 1856 – 12. toukokuuta 1920) oli ranskalainen taidekauppias ja keskeinen hahmo pariisilaisessa taidemaailmassa sekä tärkeä impressionististen taiteilijoiden tukija.


title: Georges Petit

text: Petit'n isä oli François Petit, joka perusti 1846 taidekaupan Pariisiin osoitteeseen 7, rue Saint-Georges . Muutamassa vuodessa oli Galerie François Petit Ranskan taidemarkkinoiden vaikutusvaltaisimpia yrityksiä.


title: Georges Petit

text: Robert Jensenin kirjan "Marketing Modernism in Fin-de-Siecle Europe" mukaan huutokauppakamarilla oli "useita tehtäviä, kuten esineen aitouden vahvistaminen, sen kuljettaminen markkinoiden vaarojen läpi, sen provenanssin vakiinnuttaminen ja niiden kriitikkojen ja historioitsijoiden luettelointi, jotka määrittelevät taiteilijan merkityksen".


title: Georges Petit

text: Georges Petit peri vuonna 1877 yrityksen ja myös linnan ja sekä 3 miljoonaa frangia. Hän rakensi kaupunkitalon rue de Sèzen varrelle. Hänen vuotuiset menonsa olivat noin 400000 frangia. Se meni vaimon, lasten, rakastajattaren elatukseen ... ja ammuntaharrastukseen.


title: Georges Petit

text: Jensenin mukaan Émile Zola on sanonut, että nuorempi Petit oli "isäänsä kunnianhioisempi… siinä määrin kilpailuhenkinen, että hän halusi tuhota kilpailijansa". Jensen jatkaa: "[Petit] odotti … aina toukokuussa amerikkalaisten tuloa Pariisiin. Ja minkä hän osti 10000 frangilla, hän myi 40000:lla."


title: Georges Petit

text: Petit alkoi ostaa impressionistien töitä jo 1878, jolloin hän toimi asiantuntijana Jean Victor Louis Fauren teosten ja Claude Monet aiemmin tukijan, vararikkoon menneen Ernest Hoschedén kokoelman teosten myynnissä. Petit oli siinä vaiheessa vain 22-vuotias, ja oli kulunut vasta vuosi siitä, kun hän oli perinyt yrityksen, joten hänen yhteytensä impressionisteihin alkoi samaan aikaan kuin hänen uransa. Yhdysvaltalaisen National Gallery of Artin elämäkerta-artikkelin mukaan siihen päättyivät impressionistien' "laihat vuodet" , ja heidän työnsä olivat jo löytäneet markkinat.


title: Georges Petit

text: Petit ja taidekauppias Paul Durand-Ruel (1831–1922) kilpailivat ankarasti. Durand-Ruel otti yrityksen haltuun isältään 1865. Petit'n ja Durand-Ruelin galleriat olivat olleet kaksi merkittävintä yritystä Pariisissa 1850-luvulta alkaen. Paul Durand-Ruel oli 25 vuotta vanhempi kuin Petit, ja hän oli ottanut impressionistit hoiviinsa jo 1870.


title: Georges Petit

text: Galleria, jonka Petit avasi 12, rue Godot de Mauroyhin vuonna 1881 oli suosittu vaihtoehtoinen näyttelytila viralliselle Pariisin salongille. Petit'n galleria siirtyi myöhemmin Pariisin keskustaan osoitteeseen 8, rue de Sèze.


title: Georges Petit

text: Petit teki yksityisistä näytöistä suuria seurapiiritapahtumia. Hän suunnitteli sarjan "Expositions internationales de Peinture", ja ensimmäinen pidettiin 1882. John Singer Sargent lähetti Vernon Leestä maalamansa muotokuvan avajaistilaisuuteen, ja työ sai hyvin ristiriitaisia arvioita. Sargent kirjoittaa: "se on asetettu näytteille… ja on herättänyt monissa tyrmistystä".


title: Georges Petit

text: Tilaisuudet houkuttivat kuuluisia tekijöitä kuten Monet, Camille Pissarro, Auguste Renoir ja Alfred Sisley.


title: Georges Petit

text: Sisley piti laajoja restrospektiivisiä näyttelyitä Petit'n galleriassa 1880- ja 1890-luvulla. Se oli Petit'ltä kuin vallankaappaus, sillä Sisley oli aiemmin yhdistetty Durand-Rueliin. Vuonna 1897 asetti näytteille 146 Sisleyn maalausta ja viisi pastellityötä, jotka kattoivat koko hänen uransa. Kahden vuoden kuluttua, kuukausi Sisleyn kuoleman jälkeen, oli Galerie Georges Petit myynyt Sisleyn työhuoneessa olevat teokset huutokaupalla tämän lasten puolesta.


title: Georges Petit

text: National Gallery of Artin elämäkerrassa sanotaan, että "Petit' toimi yhteistyössä myös Pariisin salongin taiteilijoiden kanssa ja hoiti monien aikakauden menestyvien ja suosittujen taiteilijoiden myyntiä, kilpaillen toisen pariisilaisen kauppiaan Boussod & Valadonin kanssa [Goupil & Cien seuraaja]. Häntä sanottiin "mahtavaksi kauppiaaksi", ja merkittävimmät Pariisin huutokaupoista... pidetiin hänen tiloissaan, koska Hôtel Drouot'n tilat olivat riittävät. Se seikka vain lisäsi kilpailua Durand-Ruelin kanssa, sillä Petit ei halunnut kilpailijansa toimivan 'asiantuntijana galleriassaan pidetyissä julkisissa myyntitilaisuuksissa".


title: Georges Petit

text: Michael C. FitzGerald kirjoittaa teoksessaan "The Making of Modernism", että "1890-luvulla [Petit oli] vienyt useita impressionisteja heidän alkuperäiseltä kauppiaaltaan Durand-Ruelilta, ja hänellä oli esillä sellaisia merkittäviä teoksia kuin Monet'n "Aamu Seinellä" ja Normandian rannikon sarja. Pariisin taidemaailman läpikotaisin tunteneen Émile Zolan mukaan Petit oli kauppiaiden "apoteoosi", kun impressionismin markkinat laajenivat ja kauppaiden välinen kilpailu kiristyi".


title: Georges Petit

text: Petit piti tiloissaan huutokauppoja, esimerkiksi Naryškinin kokoelman 1883, Chocquet- ja Doria-kokoelmat 1889 ja Edgar Degas'n ateljeen myynnin 1918–1919.


title: Georges Petit

text: Whistler Centren elämäkerturi kirjoittaa, että Petit'n Société internationale de Peinturea hoidettiin samoin periaattein kuin Grosvenor Gallerya. Kuten Grosvenorilla, silläkin oli taiteilijoista koostuva neuvonantajaryhmä (mukana esimerkiksi Alfred Stevens, Raimundo de Madrazo y Garreta ja Giuseppe De Nittis), mutta todellisuudessa siitä vastasi yksin Petit. Mukana oli myös muita taiteilijoita, kuten Paul Baudry, Jean-Léon Gérôme, Jozef Israëls, Lawrence Alma-Tadema, John Everett Millais, Ludwig Knaus ja Adolph Friedrich Erdmann von Menzel.


title: Georges Petit

text: Whistler Centren mukaan vuodesta 1881 alkaen "galleria alkoi myydä grafiikkaa ja erikoistui monokromeen, aikalaistaiteilijoiden, esimerkiksi Félix Bracquemondin ja Marcellin Desboutinin", korkealaatuisiin vedoksiin.


title: Georges Petit

text: Auguste Rodin asetti 1887 galleriassa näytteille "Suudelman" ja kolme hahmoa sarjasta "Calais'n porvarit". 1889 Rodin ja Monet pitivät siellä yhteisnäyttelyn, jossa Rodinilla oli esillä 36 teosta. August Rodin Projectin mukaan "Georges Petit'n näyttely sinetöi Rodinin aseman Ranskan merkittävimpänä kuvanveistäjänä ja avasi ovet kokoelmiin ja museoihin ympäri maailman."


title: Georges Petit

text: 1880-luvun lopulla Petit ei ottanut harjoittelijaksi Louis-Ambroise Vollardia (1866–1939), koska tämä ei osannut vieraita kieliä. Vollardista tuli myöhemmin kuuluisa taidekauppias ja myös innokas keräilijä sekä merkittävä julkaisija. Vollardilla oli suuri merkitys Paul Cézannein, Maillolin, Picasson, Rouault'n, Gauguinin ja Vincent van Goghin urien kannalta.


title: Georges Petit

text: Petit'n kuoltua Galerie Georges Petit'n hankkivat merkittävät taidekauppiaat, veljekset Gaston ja Josse Bernheim, ja heidän kumppaninsa Étienne Bignou. George Keller, joka loi tuolloin yhteistyösuhteet Salvador Dalíin, tuli johtajaksi 1929.


title: Georges Petit

text: Henri Matisse piti 1931 galleriassa laajan retrospektiivisen näyttelyn, joka on laajin hänen teostensa Ranskassa koskaan pidetty näyttely.


title: Georges Petit

text: Vuonna 1932 galleriassa oli tärkeä Pablo Picasson teosten retrospektiivinen näyttely. Taidehistorioitsija Michael C. FitzGerald kirjoittaa, että "225 maalausta, seitsemän veistosta ja kuusi kirjankuvitusta sisältänyt näyttely oli todellinen pommi. Jo kokonsa vuoksi, mutta myös siksi, että se kattoi Picasson uran vuodesta 1900 alkuvuoteen 1932."


title: Georges Petit

text: FitzGerald arvelee, että "Galerie George Petit oli malli siitä, millaiseksi taidekauppiaiden ja keräilijöiden uusi suhde muotoutui 1930-luvun alussa". Hän jatkaa: "Vaikka gallerian nimi modernin taiteen historiassa on maineikas, se oli jo etääntynyt kauaksi alkuperäisestä, kun Picasson restrospektiivi ripustettiin."


title: Georges Petit

text: Galerie Georges Petit suljettiin 1933, ja sen omaisuus myytiin huutokaupalla.


title: Parmaharjun hyppyrimäet

text: Parmaharjun hyppyrimäet on kolmen hyppyrimäen muodostama mäkihypyn suorituspaikka Liedossa


title: Parmaharjun hyppyrimäet

text: Hyppyrimäkien rakennustyöt aloitettiin alueen raivauksilla vuonna 1963 ja varsinainen hyppyrimäkien rakennustyö alkoi vuonna 1967. Vuonna 1968 valmistui K50 -mäki, jonka avajaiskilpailut olivat talvella 1968. K82 normaalimäki valmistui seuraavaksi talveksi ja vihkiäiskilpailut järjestettiin talvella 1969.


title: Parmaharjun hyppyrimäet

text: Myöhemmin rakennettiin K18 -mäki aloittelijoille, joka remontoitiin kesällä 1976. Maanvyörymät K18 -mäen alastulorinteessä ovat haitanneet hyppyrimäen käyttöä.


title: Parmaharjun hyppyrimäet

text: Vuoden 1971 normaalimäen SM-kilpailut järjestettiin Parmaharjulla, kilpailussa Suomen mestariksi hyppäsi Tauno Käyhkö ja joukkuekilpailun voitti Lahden Hiihtoseura.


title: Parmaharjun hyppyrimäet

text: Vuoden 1983 normaalimäen SM-kilpailut järjestettiin Parmaharjulla, kilpailussa Suomen mestariksi hyppäsi Matti Nykänen, tehden myös mäen mäkiennätyksen 80 metriä.


title: Parmaharjun hyppyrimäet

text: Mäkiennätyksen 80,0 metriä on hypännyt Matti Nykänen.


title: MM-rallikausi 1997

text: MM-rallikausi 1997 oli järjestyksessään 25. MM-rallikausi. Kauden aikana ajettiin 14 osakilpailua ja mestaruuden vei toisen kerran urallaan ja toisena vuonna peräkkäin Tommi Mäkinen Mitsubishi Lancerilla. Mitalikolmikko oli toisinto viime kaudesta, sillä toiseksi sijoittui jälleen Colin McRae, joka jäi nyt vain yhden pisteen Mäkisestä. Kolmanneksi ajoi Fordin Carlos Sainz.


title: MM-rallikausi 1997

text: Kausi 1997 tarjosi monia uudistuksia rallin MM-sarjaan. Valmistajille annettiin mahdollisuus osallistua sarjaan joko vanhalla A-ryhmän autolla tai uudella World Rally Car-luokan autolla. WRC-luokka antoi mahdollisuuden valmistajille osallistua sarjaan autolla, jota ei ollut tehty sarjatuotantona. Mitsubishi luotti vanhaan A-ryhmään, koska se näki MM-sarjan hyvänä mainoksena Lancerille, kun taas Subaru ja Ford siirtyivät uuteen WRC-luokkaan. Toyota teki paluun valmistajana MM-sarjaan loppukaudesta ja esitteli uuden Toyota Corolla WRC:n.


title: MM-rallikausi 1997

text: Pistelaskujärjestelmä koki myös muutoksen, kun nyt vain kuudelle parhaalle kuskille jaettiin pisteitä. Osakilpailuista tehtiin lyhyempia ja tiiviimpiä tapahtumia ja valmistajat oli myös velvoitettu osallistumaan kaikkiin 14 osakilpailuun. Edellisten kausien aikana käytössä ollut osakilpailuiden kierrätyssysteemi poistettiin käytöstä. Kauden päätteeksi huomattiin, että entinen sekunnin tarkkuudella otettu aika ei riittäisi, vaan kaudella 1998 otettiin käyttöön myös sekunnin kymmenykset.


title: Tringa (lehti)

text: Tringa on Helsingin Seudun Lintutieteellisen Yhdistyksen Tringan julkaisema lehti. Se ilmestyy neljästi vuodessa ja sisältyy yhdistyksen jäsenmaksuun. Lehden päätoimittaja on Risto Nevanlinna


title: Luettelo Suomen ministereistä salkuittain

text: Tämä on luettelo Suomen ministereistä salkuittain. Luettelo on aakkosjärjestyksessä ministerin nimikkeen mukaan.


text: Luettelo sisältää myös senaattorit mutta ei apulaisministereitä. Kaikki ministereiden tiedot on haettu tähän luetteloon Valtioneuvoston tietopankista .


title: Rauanvaaran hyppyrimäet

text: Rauanvaaran hyppyrimäet on kahden hyppyrimäen muodostama mäkihypyn suorituspaikka Joensuun Pyhäselässä.


title: Rauanvaaran hyppyrimäet

text: Rauanvaaran hyppyrimäistä suurempi on K50-mäki ja pienempi K25-mäki. Hyppyrimäet on rakennettu vuonna 1982. Mäissä ei ole muovitusta. K50-mäen mäkiennätys on 52 metriä.


title: Höytiäisen hyppyrimäki

text: Höytiäisen hyppyrimäki oli hyppyrimäki Kontiolahdella.


title: Höytiäisen hyppyrimäki

text: Hyppyrimäen sijoituspaikaksi Kontiolahdella oli kaksi vaihtoehtoa: Lehmonharju ja Lykynlampi. Hyppyrimäen suunnitteli rovaniemeläinen diplomi-insinööri Suune Sirola. Sirolan mielestä Lehmonharju olisi ollut teknisesti parempi ratkaisu, sillä Lykynlammen heikkoutena oli rinteen avautuminen eteläiseen ilmansuuntaan. Tästä johtuva rinteen alttius sulamiselle sekä hyppääjien häikäistymisen vaara eivät kuitenkaan painaneet riittävästi, kun toisaalta Lykynlampi oli yleisöystävällisempi vaihtoehto. Myöhemmin myös Lehmonharjulle rakennettiin hyppyrimäki.


title: Höytiäisen hyppyrimäki

text: Sirola arvioi suunnittelmansa Höytiäisen hyppyrimäen mäkiennätyksen asettuvan 55 metrin paikkeille. Höytiäisen hyppyrimäki valmistui marraskuussa 1938, ja se oli joensuulaisten arvion mukaan Suomen kolmanneksi suurin hyppyrimäki. Höytiäisen hyppyrimäki oli Suomen Hiihtoliiton ja Kansainvälinen hiihtoliiton hyväksymä. Sotavuosina hyppyrimäkeä käytettiin ilmavalvonnan tähystyspaikkana.


title: Höytiäisen hyppyrimäki

text: Höytiäisen hyppyrimäen jälleenrakentamistyöt aloitettiin vuonna 1960 vanhan mäen purkamisella, ja uusi hyppyrimäki valmistui vuonna 1964. Hyppyrimäessä oli puinen torni, alastulorinne oli luonnonmukainen päättyen Lykynlampeen. Hyppyrimäkeä käytettiin 1980-luvun loppupuolelle asti. Höytiäisen hyppyrimäki purettiin räjäyttämällä vuonna 1993. Alastulorinteen portaat ovat säilyneet, ja niitä käyttävät urheilijat kuntoharjoitteluun.


title: Höytiäisen hyppyrimäki

text: Hyppyrimäki ei ole Höytiäisen rannalla, mutta lähellä Höytiäisen kanavaa. Mäki kuului Höytiäisen Urheiluseuralle. Nykyisin Lykynlammen ulkoilukeskuksena tunnetun alueen hiihtomaja, joka oli hyppyrimäen vastarannalla, oli ennen nimeltään Höytiäisen hiihtomaja. Kontiolahden kunnan alueella oleva Lykynlampi on Joensuun kaupungin ylläpitämä ulkoilualue.


title: Pöyliövaaran hyppyrimäki

text: Pöyliövaaran hyppyrimäki oli hyppyrimäki Rovaniemen Pöyliövaaralla.


title: Pöyliövaaran hyppyrimäki

text: Ensimmäinen hyppyrimäki Rovaniemelle rakennettiin vuonna 1927. Rovaniemelle haluttiin rakentaa suurempi mäki, josta hypättäisiin 70–80 metriä. Pöyliövaaran suurmäen sunnitteli Sune Sirola ja rakennustyöt alkoivat vuonna 1935. Pöyliövaaran hyppyrimäen vihkiäiset pidettiin Ounasvaaran talvikisoissa 29.3.1937. Timo Murama hyppäsi kilpailussa mäkiennätykseksi 71 metriä. Lopulliseksi mäkiennätykseksi jäi Lauri Pietikäisen vuonna 1941 hyppäämä 74 metriä. Pöyliövaaran hyppyrimäki sijaitsi tuulisessa rinteessä ja oli siten erittäin vaativa, ottaen huomioon silloiset varusteet ja mäen korkean lentoradan.


title: Pöyliövaaran hyppyrimäki

text: Pöyliövaaran hyppyrimäki tuhoutui 8.10.1944, jolloin saksalaisten asettama räjähdyspanos räjäytti hyppyrimäen puurakenteet yhdeksi kasaksi. Pöyliövaaran hyppyrimäki oli Suomen suurin hyppyrimäki sen olemmassa olon ajan.


title: Pöyliövaaran hyppyrimäki

text: Mäkiennätyksen 74,0 metriä on hypännyt Lauri Pietikäinen.


title: Vahliaceae

text: Vahliaceae on muutamalajinen afrikkalais-intialainen kasviheimo koppisiemenisten Asteranae-ryhmässä. Heimossa on vain "Vahlia"-suku.